10 maut dalam serangan di pusat pemulihan

BANDAR MEXICO: Seramai 10 orang terbunuh dalam satu serangan di pusat pemulihan dadah di Guanajuato, negeri di tengah Mexico.

Dilaporkan, kumpulan bersenjata melakukan serangan di pusat berkenaan yang terletak di Irapuato, petang Sabtu.

Pihak berkuasa tempatan mengesahkan, tembakan dilepaskan mengakibatkan sembilan orang terbunuh serta-merta.

Setiausaha keselamatan awam negeri berkata, mangsa ke-10 yang cedera kemudiannya meninggal dunia di hospital.

“Kumpulan penyerang memasuki kawasan itu dengan melakukan keganasan melampau,” kata pihak berkuasa.

Polis tiba di tempat kejadian bagi mengawal keselamatan sebelum pegawai dari pejabat pendakwa raya negeri mengumpul bahan bukti untuk memulakan penyiasatan.

Tahun lalu, Mexico merekodkan 34,582 pembunuhan, antara yang tertinggi sejak data rasmi direkodkan pada 1997.-AFP

See author's posts


Gedong bakal jadi bandar satelit

GEDONG: Perancangan Ketua Menteri, Datuk Patinggi Tan Sri Abang Johari Tun Openg menaik taraf Gedong sebagai bandar satelit disambut baik oleh Kementerian Komunikasi dan Multimedia Malaysia (KKMM).

Menterinya, Tan Sri Annuar Musa berkata, pihaknya mengalu-alukan perancangan itu dan akan memastikan agenda tersebut dapat dilaksanakan dalam masa terdekat.

“Dalam menjadikan Gedong sebagai pusat pembangunan satelit bermakna peningkatan jalur lebar merupakan sebahagian daripada intipati pelaksanaan.

“Perkhidmatan pusat satelit ini mesti didorong dengan penyediaan prasarana jalur lebar yang berkualiti tinggi,” katanya.

Beliau berkata demikian kepada pemberita ketika ditemui di Program Sembang Warung anjuran Jabatan Penerangan Malaysia Sarawak di Anjung Usahawan Gedong, semalam.

Sehubungan itu, jelasnya, Kementeriannya komited akan membantu Kerajaan Sarawak merealisasikan impian tersebut demi kemudahan rakyat di negeri ini.

“Kami di peringkat Kerajaan Persekutuan bersedia menyusuli perancangan yang spesifik tentang pekara yang boleh dilakukan demi merealisasikan hasrat berkenaan,” katanya.

Pada majlis yang sama, beliau turut menyerahkan watikah Penubuhan Komuniti Keluarga Malaysia dan menyampaikan Pakej Remaja Keluarga Malaysia serta merasmikan Pusat Ekonomi Digital Keluarga Malaysia (PEDi).

Terdahulu, Abang Johari dalam ucapannya pada Majlis Pelancaran Gedong Sebagai Daerah memaklumkan perancangan beliau untuk menjadikan Gedong sebagai bandar satelit di kawasan Samarahan.

Katanya, perancangan ini bertujuan meningkatkan corak kehidupan masyarakat kampung dan rumah panjang supaya dapat menikmati kemajuan yang lebih moden.

Oleh SYAMIMI HUSNA

See author's posts


883 Taska di rumah kembali beroperasi

SEPANG: Sebanyak 883 taska di rumah yang berdaftar dengan Jabatan Kebajikan Masyarakat (JKM) telah kembali beroperasi selepas ditutup berikutan pelaksanaan Perintah Kawalan Pergerakan (PKP).

Menteri Pembangunan Wanita, Keluarga dan Masyarakat Datuk Seri  Rina Mohd Harun berkata daripada jumlah itu, 387 telah menjalani pemeriksaan JKM dan didapati mematuhi prosedur operasi standard (SOP) yang ditetapkan.

Antara SOP yang ditetapkan ialah ibu bapa atau penjaga harus memastikan si anak berada dalam keadaan sihat ketika dihantar ke taska, katanya.

“Setakat ini, pemeriksaan mendapati taska di rumah mematuhi pelaksanaan SOP terbabit,” katanya kepada pemberita selepas melawat Taska Afiqah Amniyah di Taman Arked, Dengkil dekat sini semalam.

Taska di rumah menempatkan kanak-kanak berusia empat tahun ke bawah dengan jumlah maksimum sembilan orang bagi setiap premis.

Sementara itu, Rina berkata mereka yang hilang pekerjaan ekoran pandemik Covid-19 serta berminat untuk menjadi pengasuh kanak-kanak atau menjadi pengusaha taska digalakkan mengikuti Kursus Asuhan dan Didikan Awal Kanak-kanak (KAP).

Kerajaan melalui Pelan Jana Semula Ekonomi Negara (PENJANA) meluluskan bayaran insentif KAP sebanyak RM900 bagi setiap peserta dan mereka yang berminat boleh memohon untuk mengikuti kursus KAP menerusi laman web JKM, katanya.

Kursus KAP terbuka kepada warganegara Malaysia berusia 18 tahun ke atas yang berminat untuk bekerja dalam industri pengasuhan kanak-kanak dan terbuka kepada pengasuh taska yang belum menghadiri dan lulus KAP. —  Bernama

See author's posts


MRP RM40,000 untuk PIBG SK Paku

SRI AMAN: Menteri Muda Kesejahteraan Komuniti, Datuk Francis Harden Hollis semalam menyerahkan peruntukan projek kecil luar bandar (MRP) bernilai RM40,000 kepada Persatuan Ibu Bapa dan Guru (PIBG) Sekolah Kebangsaan (SK) Paku, Undop di sini.

Francis Harden menyerahkan cek peruntukan kerajaan itu pada satu majlis ringkas di Dewan Komuniti, Ulu Paku Undop di sini.

Berucap pada majlis itu, beliau memohon PIBG SK Paku untuk memanfaat sebaik mungkin bantuan kerajaan itu demi pembangunan murid dan sekolah.

“Adalah menjadi tanggungjawab saya sebagai wakil rakyat GPS untuk sentiasa turun padang bagi membantu menjayakan proses pembangunan murid di sekolah-sekolah melalui penyaluran peruntukan kerajaan.

“Oleh itu saya berharap PIBG SK Paku dapat mengadakan perbincangan bagi menentukan cara pengagihan duit ini sebelum ia digunakan bagi tujuan pembangunan murid dan sekolah,” kata beliau.

Selain itu, beliau juga memohon kepada ibu bapa murid SK Paku untuk terus memperkukuhkan hubungan dengan guru demi memudahkan urusan pembelajaran anak-anak mereka apabila sesi persekolahan kembali normal kelak.

Malah beliau yang juga Ahli Dewan Undangan Negeri (ADUN) Simanggang berharap agar kedua-dua pihak dapat terus mengadakan mesyuarat sambil mematuhi penjarakan sosial dalam tempoh Perintah Kawalan Pergerakan Pemulihan (PKPP) sekarang.

“Covid-19 telah menjejaskan sesi pembelajaran anak-anak kita untuk tempoh yang lama apabila kerajaan menutup sekolah-sekolah bagi mengekang penularan pandemik Covid-19 di negara ini.

“Saya berharap PIBG SK Paku sudah bersedia dengan pelan untuk memperhebat usaha pembelajaran murid sekiranya sesi persekolahan kembali kepada keadaan asalnya kelak,” kata beliau.

Oleh Valentine Ngumbang

See author's posts


Misi kemenangan kedua

PASUKAN Sarawak United kini bersiap sedia bagi memburu tiga mata penuh apabila turun menentang Perak II dalam kempen Liga Premier 2021 di Stadium Majlis Perbandaran Manjung, malam ini

Dengan rekod kemenangan 2-0 ke atas Kelantan United Ahad lalu, pasukan kendalian E Elavarasan yakin misi melakar kemenangan kedua berturut-turut ke atas skuad berpangkalan di Lembah Klang itu mampu direalisasikan.

Pengurus Sarawak United, Abang Suhordie Abang Zaini berkata, kemenangan 2-0 menentang Kelantan United Ahad lalu, merupakan satu permulaan yang baik dan langkah kanan walaupun kebanyakan pemain belum cergas sepenuhnya yang mana hanya sempat menjalani latihan selama dua minggu.

“Strategi dan pelan yang dirancang oleh E Elavarasan berjaya diterjemahkan oleh pemain sepanjang 90 minit perlawanan serta menunjukkan aksi yang amat baik terutamanya bahagian pertahanan yang diketuai ketua pasukan, Tylor Regan.

“Kejayaan mengutip tiga mata sulung turut memberi motivasi untuk memastikan kejayaan ini berterusan apabila bertemu Perak II malam ini,” katanya kepada Utusan Sarawak semalam.

Abang Suhordie berkata, adalah penting untuk para pemain tidak terus dibuai kemenangan lalu kerana setiap perlawanan menjanjikan rentak dan suasana yang berbeza.

“Pemain-pemain disaran tidak berasa selesa atau terus dibuai mimpi indah dengan kemenangan yang diperolehi malam Ahad lalu serta perlu mempertingkatkan momentum untuk perlawanan seterusnya Stadium Majlis Perbandaran Manjung, malam ini.

“Perjalanan pasukan ini masih panjang kerana ini baharu perlawanan pertama. Pemain kena sedar perjalanan kita bukan senang dan ada perlawanan sukar yang perlu ditempuhi,” ujarnya.

Mengenai perkembangan penyerang import dari Brazil, Sandro da Silva, ujarnya pemain itu belum cergas sepenuhnya memandangkan hanya sempat menjalani latihan bersama pasukan selama empat hari.

“Sandro hanya sempat bersama pasukan selama empat hari sebelum perlawanan menentang Kelantan United tempoh hari, ditambahkan lagi terpaksa menjalani kuarantin selama 14 hari, namun dia tetap memberi persembahan yang baik walaupun diturunkan di hujung perlawanan separuh masa kedua,” jelasnya.

Dalam pada itu, penyerang Malaysia, Norshahrul Idlan Talaha (Mat Yo) tetap menjadi sandaran Elavarasan untuk mengetuai jentera serangan Sarawak United pada aksi menentang Perak II malam ini.

Oleh ADI SAFARMAN

See author's posts


BBP Batu Lintang nyahcemar SJK (C) Chung Hua Sejijak

KUCHING:  Balai Bomba Dan Penyelamat Batu Lintang, semalam melaksanakan proses nyahcemar ke atas Sekolah Jenis Kebangsaan (C) Chung Hua Sejijak.

Langkah tersebut dilakukan bagi mengelak, mencegah serta memastikan sekolah terbabit bebas dari wabak Covid-19.

Dalam pada itu, langkah tersebut juga bagi memberikan keyakinan kepada ibu bapa bahawa sekolah terbabit bebas dari wabak itu ketika sekolah mula dibuka.

Seramai enam orang anggota bomba yang diketuai oleh PBK II Awang Saifull Awang Nusi terlibat dalam operasi berkenaan.

Operasi Sanitasi tersebut dilaksana dengan  menggunakan kaedah penyemburan  campuran air dan chlorine liquid ( CLOROX) dengan sukatan 1:9 dan Pine Disinfection Gel 1:30.

Kerja-kerja Sanitasi dilakukan di kawasan dalam dan luar bangunan.

See author's posts


Warga emas bertarung nyawa digilis lori

KUCHING: Seorang lelaki warga emas bertarung nyawa cedera parah selepas digilis dari arah belakang oleh sebuah lori sekitar 1.00 petang tadi.

Mangsa dibawa oleh pasukan perubatan dengan menggunakan ambulans dalam keadaan tidak sedarkan diri ke  Hospital Umum  Sarawak (HUS) dan kini berada di zon merah Jabatan Kemalangan dan Kecemasan untuk mendapatkan rawatan lanjut.

Menurut orang ramai yang lalu-lalang di kawasan kejadian, mangsa dan lori berkenaan sedang menuju ke arah Bintawa apabila apabila mangsa digilis di lampu isyarat hadapan Kwong Lee Bank, Pending.

Kedua-dua mangsa dan motosikal tersepit di bawah lori berkenaan.

Oleh CONNIE CHIENG

See author's posts


Anak cari bapa kandung untuk urusan kahwin

SARATOK: Seorang gadis, Nur Azarinaefa Muhamad Hosliza, 18, (gambar) dari Kampung Melango Lama dekat sini sedang berusaha mencari bapa kandungnya untuk menjadi wali pada hari pernikahannya.

Menurut Nur Azarinaefa, kehadiran bapa kandungnya, Muhamad Hosliza Omar, 40, itu sangat diperlukan untuk menjadi wali kepada pernikahannya yang bakal berlangsung tidak lama lagi di Pejabat Agama Islam Sarawak (JAIS) Bahagian Betong.

Dia turut menjelaskan bahawa mereka sekeluarga tidak mengetahui lokasi sebenar bapa kandungnya itu sehingga kini, dan berharap sesiapa yang mengenali beliau dapat membantu memaklumkan perkara itu kepadanya dengan segera.

“Ayah dan ibu sudah bercerai sejak empat tahun lalu. Selepas bercerai ayah pergi bekerja ke Johor. Sejak itulah kami sekeluarga tidak mengetahui di mana keberadaan beliau sehinggalah ke hari ini,” katanya kepada Utusan Sarawak.

Nur Azarinaefa berkata ayahnya yang bekerja sebagai buruh kasar itu tidak dapat dihubungi kerana tiada maklumat seperti nombor telefon atau alamat terakhir ayahnya itu berada.

Katanya, dia akan berkahwin dengan pemuda yang berasal dari Kampung Tebelu.

“Buat masa ini, saya bersama ibu, Dayang Ejawaris Abang Bahrum, 39, tinggal bersama datuk saya, Abang Bahrum Abang Narudin di Kampung Gerigat Kabong.

“Sekiranya ada sesiapa yang mengenali ayah saya, saya memohon jasa baik anda semua untuk memaklumkan perkara ini kepadanya dan diharap juga agar beliau dapat menghubungi saya atau ibu sekiranya mendapat tahu akan berita ini.

“Jabatan Agama mensyaratkan supaya berita mengenai pencarian wali ini disiarkan dalam mana-mana akhbar sebelum melantik wali hakim.

“Meskipun sudah empat tahun ayah meninggalkan kami, saya berharap dia muncul dan menjadi wali pernikahan saya nanti,” katanya.

Sebarang maklumat boleh disalurkan kepada  ibu Nur Azarinaefa iaitu Dayang Ejawaris Abang Bahrum atau menghubunginya  di talian – 0132729720.

Sehubungan itu Nur Azarinaefa berharap ayahnya tampil untuk menjadi wali pernikahannya dan sesiapa mengenali atau mempunyai maklumat mengenainya boleh menghubungi ibunya (Dayang Ejawaris Abang Bahrum) di talian 013-2729720.

Oleh ADI SAFARMAN

See author's posts


947 keluarga terima bantuan makanan

KOTA SAMARAHAN: Seramai kira-kira 4,800 penduduk dari 947 buah keluarga di kawasan Perintah Kawalan Pergerakan Diperketatkan (PKPD) menerima bantuan bekalan makanan sumbangan baru-baru ini.

Ahli Parlimen Kota Samarahan, Rubiah Wang berkata, pengagihan bantuan bekalan makanan ini dilsakanakan  pada minggu kedua selepas PKPD dikuatkuasakan di kawasan berkenaan pada minggu lalu.

Menurutnya, pengagihan bantuan bekalan berkenaan dikendalikan oleh Jabatan Bomba dan Penyelamat Daerah Samarahan serta Angkatan Pertahanan Awam Daerah Samarahan dan turut dibantu oleh beberapa petugas-petugas sukarelawan.

“Pada ketika ini kita berhadapan dengan tempoh yang begitu sukar kerana pelaksanaan beberapa lagi PKPD di Daerah Samarahan iaitu yang pertamanya di Kampung Tanjung Bundong, yang keduanya di Kampung Sindang dan yang yang terkini kita menerima makluman bahawa Kampung Stakan Melayu juga akan dikenakan PKPD bermula tengah malam ini.

“Hal ini menyebabkan kita terpaksa membahagikan fokus kerana terdapat tiga kawasan yang dikuatkuasakan PKPD dalam minggu yang sama di Samarahan yang memerlukan bantuan dan keperluan-keperluan lain yang perlu kita penuhi.” katanya semalam.

Rubiah turut memaklumkan bahawa para petugas barisan hadapan seperti Polis Diraja Malaysia, Angkatan Sukarelawan Malaysia (RELA), Angkatan Pertahanan Awam, Bomba dan Penyelamat serta petugas-petugas kesihatan sedang memaksimakan tenaga mereka dalam usaha memutuskan rantaian Covid-19.

“Saya berasa bimbang kerana tahap penggunaan sumber manusia kini berada di kemuncaknya.

“Justeru, saya ingin mengingatkan orang ramai supaya kekal berada di rumah masing-masing dengan melaksanakan ‘Self-Lockdown’ serta mematuhi arahan dan juga garis panduan yang telah ditetapkan oleh pihak kerajaan sepanjang tempoh PKP,” ujarnya.

Terdahulu  Rubiah Wang juga telah menyumbangkan set kanopi, meja dan juga kerusi bagi mendirikan sekatan jalan raya di Samarahan sepanjang tempoh perintah kawalan pergerakan PKP dilaksanakan.

Oleh Jeakqleyn Yacho

See author's posts


Siap menjelang November 2022

SRI AMAN: Penduduk dari kawasan Selanjan Angkong dan Enchiap, Pantu dijangka menikmati kemudahan jalan raya berturap yang baharu menjelang November tahun hadapan.

Ia terbukti apabila kerajaan bertindak membina jalan raya berturap yang menghubungkan dua kawasan penempatan penduduk berkenaan iaitu Selanjan Angkong dan Enchiap semenjak 10 November lepas.

Sumber memberitahu projek pembinaan jalan raya berturap sepanjang 4.2 kilometer di kawasan tersebut telah pun dilaksana oleh pihak kontraktor Jaja Enterprise dengan kos sebanyak RM2,799,078.

“Projek jalan raya berturap itu juga akan mengikuti laluan jalan sedia ada sambil melibatkan kerja-kerja tanah yang minimum dan pembinaan sebanyak enam pembetung termasuk ‘surface drainage’.

“Tempoh pelaksanaan Projek Jalan Selanjan Angkong-Enchiap berkenaan berlangsung selama 12 bulan Jabatan Kerja Raya (JKR) Sarawak bertindak sebagai agensi pelaksana bagi tujuan  itu,” kata sumber.

Terdahulu penyandang kerusi Dewan Undangan Negeri (DUN) Bukit Begunan, Datuk Mong Dagang telah menyerahkan tapak dan dokumen Projek Jalan Selanjan Angkong-Enchiap kepada pihak kontraktornya di situ baru-baru ini.

Beliau menerusi upacara ringkas bagi tujuan itu turut diberi taklimat ringkas mengenai pelaksanaan Projek Jalan Selanjan Angkong-Enchiap sebelum hadir ke rumah panjang berkenaan bagi tujuan sesi randau.

Untuk pengetahuan Projek Jalan Selanjan Angkong-Enchiap ini terletak dalam kawasan DUN Bukit Begunan dengan tujuan utamanya adalah untuk mewujudkan kemudahan jalan raya lebih selesa dan baik untuk penduduk di situ.

Oleh VALENTINE NGUMBANG

See author's posts


Kenaikan harga haiwan ternakan tidak jejas ibadah korban, aqiqah

SUDAH DITEMPAH… Lembu yang terdapat di M.Z Agriculture Rampangi yang ditempah untuk Aidiladha pada Ahad ini di Kuching.

KUCHING: Kenaikan harga ternakan tidak menjejaskan keupayaan masyarakat Islam untuk melakukan ibadah korban dan aqiqah pada sambutan Aidiladha Ahad ini.

Tinjauan Utusan Sarawak di M.Z Agriculture (Rampangi) mendapati sambutan masyarakat Islam untuk ibadah korban dan aqiqah pada tahun ini amat menggalakkan meskipun harga ternakan naik.

Menurut Pengurus M.Z Agriculture Mohd Zainnudin, seperti tahun sebelumnya, permintaan terhadap lembu dan kambing amat menggalakkan daripada masyarakat Islam untuk tujuan korban pada Aidiladha.

“Setelah dua tahun berdepan dengan pandemik tahun ini tidak kurang hebatnya permintaan terhadap lembu dan kambing.

“Jumlah lembu yang kami ada adalah sebanyak 120 ekor lembu dan 30 ekor kambing. Alhamdulillah kesemuanya terjual,”katanya kepada ketika ditemu bual di sini, semalam.

Beliau turut memaklumkan bahawa harga ternakan naik mendadak ekoran harga makanan ternakan turut nait sejak kenaikan harga minyak.

“Saya menjual lembu 250 kilogram RM6000 hingga RM6,500, manakala 300 kilogram (RM7000 hingga RM7500) dan 400 kilogram (RM8000 hingga RM8500).

“Bagi harga kambing pula, 40 kilogram dijual pada harga RM2000. Kami amat bersyukur setelah kita memasuki fasa endemik, masyarakat Islam boleh membuat ibadah korban dan hasil ternakan kami terjual,” ujar Zainnudin.

Sementara itu, tinjauan di pasar basah sekitar Kuching kebanyakkan para peniaga dan pembeli sudah membuat persiapan menjelang Aidiladha pada Ahad ini.

See author's posts


SIAPAKAH PANDORA?

PANDORA’S Box, mitos yang menyelitkan pengajaran berguna.

SIASAH negara tidak pernah mengalami teduh berpanjangan daripada polemik dan kontroversi. Kerap kali rakyat dihadirkan dengan pelbagai perkembangan dan pergolakan yang merimaskan. Apatah lagi pada saat negara masih bertarung untuk meneduhkan landaan epidemik Covid-19.

Terbaharu, isu berhubung “Kertas Pandora” yang me- rupakan pendedahan terkini berkaitan dokumen sulit golongan kaya dan berpengaruh dunia yang menyembunyikan kekayaan masing-masing dengan menggunakan perkhidmatan offshore yang merujuk kepada syarikat berpangkalan di negara luar, mempunyai rangkaian dan struktur yang kompleks diwujudkan merentasi sempadan bagi menyembunyikan pemilikan kekayaan dalam bentuk wang dan aset.

Konsortium Wartawan Penyiasatan Antarabangsa (ICIJ) mendedahkan, ratusan pemimpin dunia, ahli politik berpengaruh, bilionair, selebriti, pemimpin agama dan pengedar dadah telah menyembunyikan kekayaan mereka sejak 25 tahun lepas. Mereka didakwa melakukan pelaburan dalam bidang hartanah eksklusif dan aset lain termasuk kapal layar.

Pendedahan Kertas Pandora dilakukan oleh ICIJ yang mana siasatan berkaitan dokumen tersebut diketuai oleh media dari United Kingdom iaitu BBC Panorama dan Guardian. Kertas laporan tersebut didedahkan kepada umum menerusi laman web ICIJ selepas lebih sebulan menganalisis dokumen diperoleh. Menurut laporan ICIJ, siasatan Kertas Pandora mendedahkan bagai- mana bank dan firma guaman bekerjasama dengan offshore untuk menghasilkan struktur syarikat korporat yang kompleks. Penyedia perkhidmatan offshore tidak me- ngenali pelanggan di samping memastikan tidak ber- urusan dengan golongan yang banyak mengutarakan soalan.

Data diperoleh turut men- dedahkan kaedah penyedia amanah Amerika Syarikat (AS) mengambil kesempatan terhadap undang-undang sesebuah negeri yang mempromosikan kerahsian bagi membantu pelanggan dari luar negara menyembunyikan kekayaan mereka untuk mengelak cukai di negara masing-masing. Kertas Pandora mengandungi maklumat pasport, kenyataan bank, pengisytiharan cukai, rekod syarikat, kontrak hartanah dan soalan wajar.

ICIJ mengambil masa lebih setahun mengkaji, mengalisis dan menyusun semula fail berjumlah 11.9 juta tersebut. Kerja-kerja yang melibatkan tiga elemen utama iaitu wartawan, teknologi dan masa.

Usul membahaskan pendedahan Kertas Pandora didakwa membabitkan fail kewangan sulit bebe- rapa pemimpin negara yang dibawa Ketua Pembangkang Datuk Seri Anwar Ibrahim di bawah Peraturan 90 (1) dan 90 (2) Peraturan-peraturan Majlis Mesyuarat Dewan Rakyat ditolak atas alasan tidak lengkap. Namun demikian, kerajaan menyerahkan sepenuhnya kepada pihak berkuasa untuk mengambil tindakan terhadap mana-mana pihak yang terlibat dalam pendedahan Kertas Pandora. Perdana Menteri, Datuk Seri Ismail Sabri Yaakob ketika memberikan jaminan itu berkata, ke- rajaan tidak akan menyekat tindakan pihak berkuasa sekiranya mempunyai bukti kukuh. Tegas beliau, kerajaan bersikap terbuka jika didapati ada kes terhadap sesiapa sahaja pun. Jelas beliau lagi, pihak berkuasa, Suruhanjaya Pencegahan Rasuah Malaysia telah membaca serta meneliti laporan di samping berita yang dikeluarkan. Terse- rah pada pihak berwajib ber- kenaan untuk mengambil tindakan yang sewajarnya.

Apa-apapun tindakan yang diambil berdasarkan keabsahan maklumat yang diperoleh selaras dengan peruntukan undang-undang negara, aspek penting yang perlu diberikan penekanan adalah ketelusan. Ketelusan dalam konteks ‘pembongkaran’ salah laku tanpa mengambil kira status atau keelitan kedudukan individu yang terbabit, di samping penyaluran dapatan hasil siasatan kepada masyarakat umum.

Namun persoalan yang ingin dibangkitkan lewat wacana ini adalah, siapakah Pandora? Apakah yang menyebabkan namanya ditautkan dalam kes yang sedemikian sifatnya? Andai dikaji sejarah Yunani (Greek) kuno, ialah watak dalam mitologi Yunani kuno, seperti yang dirakam dalam kumpulan puisi epik Hesiod, Thogony dan Work of Days yang ditulis pada abad ke-7 Sebelum Masihi.

Menurut Hesiod, apabila Prometheus (Dewa Api dalam mitologi Yunani), mencuri api dari syurga, Zeus (Raja Dewa Gunung Olympus) membalas dendam de- ngan menyerahkan Pandora kepada Epimetheus (saudara Prometheus).

Pandora telah membuka penutup sebuah balang atau tempayan (jar) yang hak penjagaan dan penyimpanannya dipertanggungjawabkan kepada- nya akibat desakan perasaan untuk mengetahui kandu- ngan yang tersimpan dalam balang berkenaan. Perbuatan Pandora telah menyebabkan unsur-unsur penyakit, kematian serta kemudaratan dan kejahatan lain yang tersimpan di dalam balang tersebut ‘terlepas’ bebas ke dunia. Walaupun Pandora berteka-teki untuk menutup semula balang tersebut, namun terdapat satu unsur yang tertinggal, iaitu, harapan (Hope).

Daripada mitos ini, terbit idiom, “membuka kotak Pandora” (to open a Pandora’s box) yang membawa maksud melakukan atau me- mulakan sesuatu yang bakal menimbulkan masalah luar jangka. Walaupun dalam idiom berkenaan perkataan ‘kotak’ digunakan, akan tetapi, berpandukan hasil karya Hesiod, benda yang dimaksudkan berupa balang atau pithos dalam bahasa Greek, yang secara amalannya digunakan untuk menyimpan arak, minyak, bijian serta bahan keperluan lain. Dalam upacara ritual, balang sedemikian digunakan untuk menyimpan mayat manusia dalam upacara pengkebumian. Kekeliruan dari segi penterjemahan berlaku disebabkan penggunaan perkataan pyxis yang bermaksud ‘kotak’ oleh Eramus dalam Adgia (1508), yang menyentuh tentang kisah Pandora dalam versi Latin.

Dua elemen menarik yang tersirat untuk diperkatakan lewat kisah Pandora adalah soal kebertanggungjawaban dan kawalan nafsu. Kebertanggungjawaban menjaga sesuatu yang diletakkan di bawah penjagaannya. Dalam konteks yang lebih meluas, kebertanggungjawaban merentas pelbagai bidang dan tidak hanya menjurus kepada ‘penjagaan barangan’ seperti yang te- rakam dalam kisah Pandora. Kebertanggunjawaban dalam institusi kekeluargaan, kemasyarakatan, pekerjaan, dan malah kenegaraan. Apa-apa juga tangggungjawab yang telah diamanahkan wajar dipikul dengan penuh kejujuran dan ketulusan, atau integriti. Namun, ketidakpatuhan penunaian ama- nah sering berlaku, lebih- lebih lagi apabila membabitkan kepentingan peribadi dan kekuasaan. Hal yang memburukkan lagi keadaan adalah apabila ketidakpatuhan berkenaan menimbulkan masalah yang mengait bukan sahaja individu-individu lain sekeliling pelakunya, akan tetapi mampu menggugatkan kestabilan dan kerukunan institusi kenegaraan secara menyeluruh.

Nafsu pula sememang- nya elemen yang sukar untuk dikawal. Hal yang sedemikian memerlukan kekuatan serta kekentalan mental juga emosi. Sebagai manusia, nafsu atau keinginan untuk memiliki segala apa yang boleh ‘menyenangkan’ dan ‘memuaskan’ kehendak hati cenderung untuk membuat seseorang sanggup melakukan apa sahaja, sama ada secara sah mahupun sebaliknya. Keinginan untuk memiliki kekayaan wang ringgit serta harta tanpa batas seperti Firaun, misalnya, berupa faktor desakan acapkali menjerumuskan manusia dalam kancah jenayah, penyelewe- ngan dan penyalahgunaan kuasa. Keinginan untuk mencapai satu tahap yang dilihat mampu mewujudkan tembok ‘kekebalan’ yang memerisai diri mereka daripada apa-apa juga bentuk tindakan perundangan. Keinginan yang menguntungkan diri sendiri, namun, ‘menyukarkan’ pihak-pihak lain. Pun malah, dalam situasi-situasi tertentu, mengakibatkan pihak berkenaan terbabit dalam kancah jenayah berat seperti rasuah.

Kisah Pandora yang gagal melawan desakan nafsu untuk mengetahui kandu- ngan yang diamanahkan hak penjagaan kepadanya se- hingga menebarkan unsur- unsur kejahatan, wajar dijadikan pedoman dan panduan dalam kehidupan. Benar kisah berkenaan berupa mitos zaman Yunani kuno, namun pengajaran dan falsafah yang tersirat dalam pengkisahannya ada kebaikannya. Begitu juga halnya dalam kebanyakan mitos-mitos lain, sama ada dari luar negara, mahupun dalam negara, terselit pengajaran yang berguna untuk digali dan difahami, dan malah dijadikan penduan dan pedoman.

Lantas, dalam sketsa yang berlaku dalam siasah negara membabitkan pendedahan ICIJ, siapakah Pandoranya?

See author's posts


Tragedi tidak wajar dijadikan bahan lawak – Karim

KUCHING: ‘Mungkin dia tidak cukup diajar,’ itu antara luahan Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah mengenai tindakan seorang pelawak wanita dari Singapura mempersendakan tragedi MH370.

Katanya, tragedi sedemikian tidak wajar dijadikan bahan lawak oleh sesiapa sahaja.

“Ini sama sekali tidak ambil peduli perasaan ahli keluarga MH370 yang hilang dalam perjalanan dari Kuala Lumpur ke Beijing pada 8 Mac 2014.

“Semua rakyat Malaysia terkesan dengan apa yang telah diperkatakan oleh dia (pelawak).

“Sesiapa sahaja (bukan pelawak berkenaan semata-mata), adalah salah mempersendakan tragedi MH370 mahupun apa juak isu sentimen yang boleh menguris hati tidak kira agama dan bangsa.

“Saya harap dia (pelawak) tahu dan mungkin dia tidak cukup ajar,”katanya ketika diminta mengulas mengenai seorang pelawak wanita dari Singapura mempersendakan tragedi MH370, semalam.

Kerajaan Singapura telah memohon maaf kepada seluruh rakyat Malaysia berikutan tindakan melampau itu dan memutuskan untuk menarik hak kewarganegaraan Singapura wanita itu.

Oleh Azreen Keria

See author's posts


Korea Utara akan terima akibatnya – Korea Selatan

SEOUL: Tentera Korea Selatan memberi amaran akan memastikan Korea Utara menerima balasan setimpal jika musuh tradisi itu melancarkan tindakan ketenteraan ke atas mereka.

Pengarah Operasi Ketua Bersama, Jeon Dong-jin, membuat kenyataan itu beberapa jam selepas Korea Utara mengugut akan menghantar pasukan ke kawasan perindustrian di barat sempadan pekan Kaesong dan Gunung Kumgang.

Menurut Korea Utara, mereka juga akan mengembalikan khidmat pengawal di Zon Bebas Tentera yang ditamatkan sebelum ini, dan menyambung semula semua latihan ketenteraan berhampiran sempadan.

“Tindakan ini merosakkan usaha dua dekad oleh Korea Utara dan Korea Selatan bagi meningkatkan hubungan dua hala dan menjaga keamanan di Semenanjung Korea.

“Jika Korea Utara benar-benar mengambil tindakan ini, mereka perlu bersedia menanggung akibatnya,” katanya.

Terdahulu, Kim Yo-jong iaitu kakak kepada pemimpin Korea Utara, Kim Jong-un, mengancam untuk melupuskan terus perjanjian berkenaan, berikutan tindakan aktivis mengedarkan risalah anti Pyongyang yang dihantar melepasi sempadan.

Risalah itu kebiasaannya dilekatkan pada belon udara panas atau dilayang dalam botol, mengkritik pemimpin Korea Utara, Jong Un atas pelanggaran hak asasi manusia dan cita-cita nuklearnya.

Yo-jong berkata, Seoul patut bersedia untuk memansuhkan perjanjian Utara-Selatan dari aspek ketenteraan jika gagal mengambil langkah sewajarnya dalam menangani isu risalah itu. – AFP

See author's posts


Amaran banjir kilat dalam tempoh 12 jam dikeluarkan bagi 6 negeri

KUALA LUMPUR: Pusat Ramalan dan Amaran Banjir Negara (PRABN) Jabatan Pengairan dan Saliran (JPS), hari ini mengeluarkan notis kesiapsiagaan kemungkinan banjir kilat dalam tempoh 12 jam di enam negeri di seluruh negara.

Di Perak, kawasan berisiko terjejas ialah daerah Kerian (Mukim Gunong Semanggol, Mukim Beriah serta kawasan sekitarnya) manakala Pahang melibatkan daerah Kuantan (Mukim Sungai Karang serta kawasan sekitarnya).

Di Terengganu, daerah yang berisiko banjir kilat ialah Kuala Terengganu (Mukim Cenering, Mukim Batu Buruk, Mukim Kuala Terengganu serta kawasan sekitarnya) dan daerah Marang (Mukim Bukit Payung serta kawasan sekitarnya), manakala di Kelantan melibatkan daerah Kota Bharu (Mukim Padang Raja, Mukim Tiong, Mukim Tok Ku serta kawasan sekitarnya).

Di Sarawak, membabitkan tiga daerah iaitu Kuching, Samarahan dan Miri, manakala di Sabah melibatkan daerah Tuaran di Pekan Tenghilan, Kampung Berungis serta kawasan sekitarnya.

Menurut kenyataan JPS, notis yang dikeluarkan pada pukul 5 petang tadi itu adalah berdasarkan makluman ramalan hujan Jabatan Meteorologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS, bahawa terdapat risiko banjir kilat di beberapa lokasi di negeri terbabit jika berlaku hujan lebat atau ribut petir yang signifikan. – Bernama.

See author's posts


Tambatan ringgit tidak sesuai dilaksanakan

KUALA LUMPUR: Tambatan ringgit tidak sesuai untuk dilaksanakan ketika negara sedang mengalami krisis penularan Covid-19 dan isu yang dihadapi adalah berkaitan dengan kesihatan dan ekonomi.

Penganalisis Ekonomi, Profesor Madya Dr. Madeline Berma berkata, krisis Covid-19 yang dialami bukan sahaja menjejask ekonomi di Malaysia malah ekonomi seluruh dunia juga turut terkesan dengan keadaan semasa.

“Kita tidak boleh menyamakan krisis kewangan yang berlaku pada tahun 1997 dan 1998 dengan krisis sekarang dan mengambil langkah menambat ringgit kerana spekulasi matawang tidak berlaku ketika ini, jadi ia tidak harus untuk dilakukan.

“Pada masa itu, berlakunya pengaliran keluar pelaburan asing secara berterusan tetapi kerajaan ketika itu mengambil langkah mengenakan sekatan secara selektif namun apa yang berlaku sekarang ini adalah berbeza, pelaburan asing tidak keluar tetapi ekonomi di seluruh dunia terhenti,” katanya program Ruang Bicara bertajuk “Pelan Pemulihan Menjana Ekonomi Negara” terbitan Bernama TV di Wisma Bernama, semalam.

Turut hadir pada program itu ialah Bekas Pengarah Eksekutif Institut Penyelidikan Ekonomi Malaysia (MIER), Profesor Emeritus Datuk Dr. Zakariah Abdul Rashid.

Zakariah turut bersetuju dengan pendapat Madeline dan berkata tambatan ringgit tidak harus dilakukan sekarang kerana keadaan semasa mata wang dolar AS juga tidak diketahui.

“Krisis ekonomi yang kita hadapi pada masa lalu adalah krisis kewangan tetapi apa yang kita hadapi sekarang ini ialah ekonomi ‘real sector’, ia memberi kesan yang lebih banyak sehingga menyebabkan gangguan pengeluaran ekoran daripada Perintah Kawalan Pergerakan (PKP).

“Jadi masalah yang berlaku ketika ini adalah sesuatu yang tidak pernah berlaku sebelum ini, jauh berbeza dan pada skala yang sangat besar sekali berbanding krisis kewangan sebelum ini. Kalau dahulu kita namakannya kemelesetan ekonomi namun sekarang orang ramai sudah mula bertanya adakah kita akan mengalami great depression (zaman meleset) yang berlaku pada sekitar tahun 1920-an dan 1930-an dulu?,” katanya.

Masalah ekonomi yang di hadapi dunia dan negara ketika ini jauh lebih besar jika dibandingkan dengan krisis kewangan global pada 2008, katanya.

Zakariah juga tidak menyangkal zaman meleset akan berulang sekiranya ketidaktentuan ekonomi global berlanjutan sehingga tiga tahun.

Buat masa ini, pemain ekonomi terbesar dunia iaitu China, Eropah dan Amerika Syarikat (AS) sudah pun merasai kesan ekonomi, katanya.

“Kita menyaksikan perang perdagangan antara AS dan China menyebabkan sekatan barangan yang mana AS tidak mahu mengimport barangan daripada China, dan Malaysia.

“Malaysia merupakan rakan dagangan China akan turut terjejas,” katanya.

“Apabila ini berlaku, pendapatan kerajaan juga akan turut terjejas dan menyebabkan kekangan kepada kerajaan dalam menyalurkan bantuan kepada orang ramai walaupun ia mempunyai rancangan yang komprehensif,” katanya lagi.

Manakala diperingkat global, Zakariah berkata, ekonomi besar dunia kini kembali membuat sekatan dalam perdagangan.

“Pada masa lalu, kita selalu bercakap mengenai globalisasi terutama sekali pada masa perang dunia kedua, tetapi sekarang kita berbalik kepada ‘protectionism’, maka apabila ekonomi paling besar mengamalkan protectionism, negara yang kecil termasuklah Malaysia akan terkapai-kapai,” katanya. – Bernama

See author's posts


Penjawat awam benteng, tulang belakang kerajaan

MIRI: Penjawat awam berperanan sebagai benteng dan tulang belakang serta memikul tanggungjawab penting kerajaan.

Sehubungan itu, Menteri Belia dan Sukan, Datuk Abdul Karim Rahman Hamzah berkata, penjawat awam perlu menjalankan tugas dengan penuh amanah dan integriti dalam memberi penyampaian perkhidmatan.

“Setiap penjawat awam perlu ada rasa integriti. Integriti adalah prinsip yang wajib ada kepada semua penjawat awam dalam melaksanakan tugas dan tanggungjawab.

“Saya menyeru kepada warga kementerian, berkhidmatlah dengan penuh integriti, jujur, berdedikasi, ikhlas dan amanah,” katanya.

Beliau yang juga merupakan Menteri Pelancongan,Kesenian dan Kebudayaan berkata demikian pada Majlis Anugerah Perkhidmatan Cemerlang (APC) bagi kakitangan Kementerian Belia dan Sukan Sarawak (MYSS) 2019 yang diadakan di sebuah hotel terkemuka di sini, semalam.

Seramai 39 kakitangan MYSS menerima APC 2019 yang terdiri daripada ibu pejabat, pejabat bahagian, Dewan Suarah serta Kem Belia Sarawak yang telah menunjukkan prestasi cemerlang.

Pada majlis sama, Karim turut melancarkan buku Manual Keselamatan Perlindungan MYSS dan Keselamatan Kebakaran dan Kesihatan Pekerjaan MYSS serta Pelan Anti Rasuah Organisasi (OACP) Myss.

Beliau turut menyaksikan penyerahan fasiliti sukan MYSS kepada Majlis Sukan Negeri Sarawak (MSNS).

Karim merakamkan ucapan tahniah dan syabas kepada MYSS kerana menjadi kementerian awal berjaya mendokumenkan Manual dan SOP Keselamatan dan Kesihatan yang merangkumi semua Pejabat Bahagian, Dewan Suarah dan Kem Belia di seluruh Sarawak.

“Ini menunjukkan betapa pihak kementerian memberi keutamaan dan prihatin terhadap aspek kesealamatan di tempat kerja, kemudahan  serta kesihatan para pekerja secara efektif dan holistik,” katanya.

Turut hadir,  Menteri Muda Belia dan Sukan, Datuk Snowdan Lawan, Menteri Muda Pelancongan, Kesenian dan Kebudayaan Datuk Sebastian Ting, Ahli Dewan Undangan Negeri (ADUN) Lampir, Ripin Lamat, Pemangku Setiausaha Tetap MYSS, Nancy Jolhi dan Pengarah Majlis Sukan Negeri Sarawak (MSNS), Dr Ong Kong Swee.

Oleh LIONG CHAI LING

See author's posts


Warga emas dikhuatiri hilang

AKUN GIMAN

KAPIT: Operasi Mencari
dan Menyelamat (SAR) warga emas lelaki, Laga Ikok yang dilaporkan hilang di
kawasan hutan Nanga Merit, di sini diteruskan, semalam.

Ketua Balai Bomba dan
Penyelamat (BBP) Kapit, Erwandy Tugor berkata, operasi SAR hari kedua
diperluaskan dari 10 kilometer kepada 20 kilometer ke arah bukit.

“Terdapat kesan daun biro dan umbut dijumpai oleh penduduk rumah panjang,” jelasnya ketika
dihubungi oleh pemberita, semalam.

Katanya, sekitar 6.00
pagi Rabu lalu mangsa, Laga Ikok, 50, dilaporkan turun memburu dan kemudiannya
mengambil rotan di kawasan hutan tersebut.

“Mangsa telah berjanji
akan balik pada waktu tengah hari pada hari tersebut.

“Kali terakhir mangsa
dilihat memakai baju dan seluar berwarna hitam. Mangsa juga selalu mengadu
sakit dada dan tiada sakit kronik,” ujarnya.

Tambahnya, operasi SAR
disertai oleh empat anggota Angkatan Pertahanan Awam Malaysia (APM), Jabatan
Bomba dan Penyelamat Malaysia (JBPM) (lima anggota), Polis Diraja Malaysia
(PDRM) (seorang anggota) dan penduduk rumah panjang (seramai 23 orang).

Sehingga berita ini
ditulis, mangsa masih belum dijumpai.

See author's posts


GPS yakin pertahan lapan kerusi Bidayuh

SERIAN: Jika semua masyarakat Bidayuh bersatu, tidak mustahil bagi Parti Gabungan Sarawak (GPS) mempertahankan kesemua lapan kerusi Dewan Undangan Negeri (DUN) majoriti Bidayuh pada Pilihan Raya Negeri (PRN) akan datang.

Ketua Menteri yang juga Pengerusi GPS, Datuk Patinggi Abang Johari Tun Openg optimis ia dapat dipertahankan pada PRN nanti kerana kerajaan GPS telah memberikan perkhidmatan seperti pembangunan kepada masyarakat Bidayuh.

“Sekiranya kaum Bidayuh bersatu, kita (GPS) seharusnya baik-baik sahaja (untuk memenangi lapan kerusi Bidayuh).

“Anda boleh lihat bagaimana pelabur datang ke Serian dan sekarang ini terdapat pusat bandar selain tarikan pelancongan. Ini menunjukkan Serian semakin berkembang dan maju,” katanya pada sidang media selepas Majlis Pemimpin Bersama Rakyat di Dewan SJK Chung Hua, Serian, semalam.

Lapan kerusi DUN majoriti Bidayuh adalah Opar, Tasik Biru, Serembu, Tarat, Kedup, Mambong, Tebedu dan Bukit Semuja dengan tujuh kini disandang GPS manakala Opar dimiliki Parti Sarawak Bersatu (PSB ) selepas penyandangnya Datuk Ranum Mina yang menang atas tiket Barisan Nasional (BN) langsung menyertai PSB.

Ditanya adakah pengundi di kawasan Opar bakal melihat wajah baharu pada PRN nanti, Abang Johari berkata sekarang Opar berbeza kerana di bawah pembangkang, dan GPS akan merebut semula kerusi tersebut dengan menurunkan calonnya sendiri.

Ditanya pemberita mengenai kemungkinan meletakkan semula ADUN Tebedu, Dato’ Sri Michael Manyin Jawong untuk mempertahankan kerusi itu, Abang Johari berkata ia bergantung kepada Manyin sama ada beliau mahu meneruskan perkhidmatannya.

“Ini adalah keputusannya, sekali lagi saya tegaskan, kita akan menyeberangi jambatan apabila sudah tiba masanya,” Katanya sambil berseloroh menanyakan kepada pemberita bilakah PRN akan diadakan kerana bercakap mengenai calon-calon bertanding.

Oleh Zarina Abdullah

See author's posts


Dadah bernilai RM89,560 dirampas

MIRI: Polis menahan seorang lelaki tempatan dipercayai pengedar dadah dan merampas dadah jenis syabu dan erimin 5 bernilai RM89,560 dalam satu serbuan ke atas sebuah rumah di Pujut di sini, kelmarin.

Ketua Polis Daerah, Asisten Komisioner Lim Meng Seah berkata, suspek berumur 35 tahun berasal dari Selangor itu ditahan sepasukan pegawai dan anggota daripada Bahagian Siasatan Jenayah Narkotik (BSJN) Ibu Pejabat Polis Daerah (IPD)Miri dan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sarawak di Pujut di sini, 6.30 petang.

Katanya, ketika ditahan suspek sedang menimbang dadah jenis syabu di atas lantai dalam bilik rumah tersebut.

“Hasil pemeriksaan lanjut, pasukan menemui 16 paket plastik lut sinar masing-masing berisi ketulan kristal disyaki dadah jenis syabu dengan berat kasar 800 gram dan 4,130 pil erimin 5 seberat 1,239 gram.

“Selain itu, kita turut menyita dua buah kereta jenis Mitsubishi, dua rantai emas, loket sempoa emas, sebentuk cincin emas, seunit televisyen, wang tunai Ringgit Malaysia, Dolar Brunei dan Dolar Singapura bercampur-campur dengan nilai keseluruhan sitaan berjumlah RM255,782,” katanya dalam sidang media di IPD Miri, semalam.

Turut hadir, Timbalan KPD Miri, Superintenden Mohd. Sabri Zainol dan Ketua BSJN Daerah, Asisten Superintenden (ASP) Zulpaka Aidiee.

Lim berkata, maklumat awal mendapati bekalan dadah diperoleh dari Semenanjung Malaysia yang dikirim menggunakan pos laju untuk diedarkan di pasaran tempatan dan negara jiran Brunei.

Menurut beliau, siasatan awal juga mendapati suspek bergerak sendirian dan sudah terlibat dalam aktiviti pengedaran dadah sejak empat tahun lalu.

“Suspek yang tidak bekerja itu juga didapati positif dadah jenis Benzo melalui ujian saringan air kencing dan direman tujuh hari sehingga 7 Julai ini,” katanya.

Katanya, suspek kini ditahan di lokap Balai Polis Pusat Miri untuk siasatan lanjut di bawah Seksyen 39B Akta Dadah Berbahaya 1952 dan Seksyen 15 (1) (a) akta yang sama.

Selain itu,beliau berkata,pengumpulan maklumat risikan masih diteruskan bagi menyekat dan melumpuhkan jaringan aktiviti pengedaran dadah.

See author's posts


Optimis ‘tuai’ emas

WALAUPUN berdepan cabaran tersendiri, skuad gimnastik artistik dan berirama kebangsaan berazam enggan pulang dengan tangan kosong pada penyertaan di Sukan SEA Hanoi, Vietnam yang dijadual berlangsung 12 hingga 23 Mei ini.

Pada temasya sukan dwitahunan itu, kedua-dua skuad masing-masing menyasarkan untuk meraih dua pingat emas selepas mengambil kira saingan getir bakal ditempuhi selain disebabkan faktor pengurangan jumlah acara dipertandingkan.

Ketua jurulatih gimnastik artistik wanita negara Ng Shu Wai menjangka Sukan SEA Hanoi akan menjadi edisi temasya paling sukar buat anak buahnya apabila bakal berdepan tentangan pasukan Filipina yang diperkuatkan dengan kehadiran empat bekas gimnas Amerika Syarikat.

Selain itu ketiadaan bekas ratu gimnastik Farah Ann Abdul Hadi dalam skuad kebangsaan sedikit sebanyak memberi kesan kepada peluang negara mempertahankan pingat emas yang dimenangi pada edisi terdahulu.

“Ketiadaan Farah beri impak besar juga tetapi jika kali ini Farah bersama kita pun masih agak susah untuk menang sebab pasukan Filipina kuat. Saya tak pernah jumpa pasukan selengkap itu sepanjang lima tahun saya bimbing pasukan negara. Sukan SEA kali ini akan menjadi yang paling sukar bagi kita,” katanya.

“Berdasarkan senarai nama yang telah keluar, kita tengok dan memang kenal nama-nama itu, memang bekas atlet Amerika. Ia menjadikan saingan lebih sukar tetapi kita yakin boleh capai sasaran,” katanya pada sidang media Kontinjen Malaysia ke Sukan SEA Hanoi di Majlis Sukan Negara di Bukit Jalil di Kuala Lumpur, semalam.

Shu Wai berkata 10 atlet terdiri daripada empat lelaki dan enam wanita akan menggalas cabaran Malaysia di Hanoi dengan sandaran emas bagi kategori wanita diletakkan di bahu Rachel Yeoh menerusi acara palang tidak sejajar individu.

Sebagai rekod, Rachel yang bakal membuat penampilan Sukan SEA keduanya di Hanoi berjaya merangkul pingat gangsa acara palang tidak sejajar individu pada edisi Sukan SEA 2019 di Filipina manakala pingat emas ketika itu diraih Farah Ann.

Rachel juga akan mengambil bahagian dalam acara ‘all-around‘ di Hanoi.

Sementara itu pengurus skuad gimnastik berirama negara Toh Ai Lee berkata pengurangan jumlah acara menyaksikan hanya acara ‘all-around‘ individu dan ‘all-around‘ berpasukan sahaja dipertandingkan di Hanoi.

Katanya pasukan negara tidak mempunyai pilihan selain berjuang bersungguh-sungguh untuk mencapai misi ditetapkan demi meneruskan penguasaan Malaysia dalam acara itu.

Sebagai persiapan terakhir, Ai Lee berkata kesemua atlet negara beraksi dalam acara individu iaitu Koi Sie Yan, Izzah Amzan, Ng Joe Ee dan Lai Yun Jo akan menjalani latihan intensif di Baku, Azerbaijan bermula 14 April sebelum mereka menyertai sebuah kejohanan di Romania hujung bulan ini.

“Untuk atlet acara berpasukan juga sama, mereka akan bertolak lebih awal ke Baku iaitu pada 9 April dan turut akan menyertai kejohanan di Romania sebelum bersama-sama pulang ke Baku. Kesemua mereka (individu dan berpasukan) akan berlepas ke Hanoi dari Baku,” katanya.

Mengulas mengenai cabaran dari negara lain, Ai Lee berkata kekurangan kejohanan dalam tempoh dua tahun kebelakangan ini menyukarkan barisan kejurulatihan membuat penilaian prestasi, namun menegaskan pasukan negara sentiasa berusaha mengekalkan prestasi pada tahap terbaik.

Pada edisi 2019 di Filipina, skuad gimnastik artistik berjaya meraih lima pingat emas sementara skuad gimnastik berirama menuai empat emas.-Bernama

See author's posts


Hartal Sarawak

FENOMENA hartal di dalam sejarah dunia bukan satu tindakan yang baharu. Di Varanasi, India terdapat bantahan kepada kenaikan cukai dikenakan oleh kerajaan British yang membawa kepada hartal yang berlansung dari 1810-1811. Sri Lanka juga pernah mengalami harta pada tahun 1953.

Di Sarawak tindakan hartal juga digunakan oleh peniaga-peniaga di Sarawak pada tahun 1955.  Tujuan mengadakan bantahan menggunakan hartal ini dibuat kerana tidak bersetuju dengan pengenalan ordinan baharu kerajaan yang mengenakan yuran lesen peniagaan yang tinggi kepada peniaga Sarawak.

Hartal merupakan satu bantahan awam yang bersifat mogok aman tanpa pertumpahan darah dan kacau bilau.  Tambahan daripada itu ia juga adalah bantahan yang melibatkan banyak pihak seperti penutupan kedai-kedai dan perusahan bagi memberi tekanan kepada pihak berkuasa untuk memenuhi tuntutan mereka.

Imbangan

Pada hujung tahun 1954 Council Negri telah melakukan semakan kepada kadar bayaran yuran lesen perniagaan di Sarawak.  Semakan ini dibuat kerana berlaku ketidak seimbangan dalam hasil dan perbelanjaan negeri Sarawak.

Usaha membuat semakan ini dilakukan untuk meningkatkan pendapatan kerajaan dan pelaksanaanya dijangka akan meningkat sebanyak $3.5 jutan setahun.  Hasil ini akan digunakan untuk menyediakan kemudahan perkhidmatan sosial dan pentadbiran yang lebih baik untuk rakyat Sarawak.

Setiausaha Kewangan J. C. H. Barcoft menyatakan dalam sidang Council Negeri yang berlangsung pada awal bulan Disember 1954 bahawa terdapat  dua kadar bayaran yuran lesen peniagaan yang berbeza diperkenalkan.  Sebelum kenaikan dibuat para peniaga-peniaga di Kuching, Sibu, Miri dan Sarikei dikenakan $400 setahun.  Bagi bandar-bandar kecil lain hanya dikenakan sebanyak $200 setahun.

Sementara itu pengenalan kadar bayaran baharu pula membawa kepada lonjakan sebanyak seratus peratus kadar bayaran lesen tersebut.  Ini bermaksud pemborong akan membayar sebanyak $4000 untuk bandar-bandar besar dan $2000 untuk peniaga-peniaga di bandar-bandar kecil lain.  Kadar kenaikan yuran lessen ini dikuat kuasakan pada 1 Januari 1955.  Manakala syarikat berhad tidak dikenakan yuran tersebut kerana telah membayar cukai pendapatan.

Penutupan Perniagaan

Tindakan pihak kerajaan British ini mendapat bantahan daripada peniaga-peniaga di Sarawak terutama peniaga Cina.  Peniaga yang tidak setuju dengan kenaikan yuran tersebut telah mengadakan mensyuarat di Dewan Peniagaan Cina, Sarikei.  Mesyuarat yang diadakan pada cuti Krismas memutuskan untuk mengadakan hartal pada awal tahun 1955 selama 10 hari.

Manakala Dewan Perniagaan Binatang (Bintangor) telah mengadakan mesyuarat keesokan harinya dan juga bersetuju untuk menutup kedai-kedai di bandar tersebut.  Di Sibu pula Dewan Peniaga Cina juga mengambil keputusan menutup kedai selama tiga hari dari 8 hingga 10 Januari 1955.  Kemudian peniaga-peniaga di Mukah juga turut serta dengan menutup kedai mereka selama sehari pada 13 Januari 1955.

Dewan Peniaga Cina di Kuching telah mengadakan mesyuarat pada 30 Disember 1954 untuk membincangkan tindakan bantahan yang akan dibuat.  Akhirnya mereka mengambil keputusan untuk mengadakan hartal dengan menutup kedai-kedai di Kuching.  Penutupan kedai ini dibuat selama tiga hari dari 7 Januari hingga 9 Januari 1955.

Sejajar dengan keputusan ini juga pasar-pasar sayur dan daging juga turut serta untuk menghentikan peniagaan mereka selama tiga hari.  Ia kemudiannya diikuti oleh perkhidmatan teksi yang juga menghentikan perkhidmatan mereka selama tiga hari.

Kemudian tindakan menutup kedai ini merebak pula ke Bintulu dan Miri.  Bandar-bandar kecil juga terlibat dengan penutupan perniagaan ini seperti Kanowit.   Selain perkidmatan teksi, perkhidmatan bas juga dihentikan bagi menunjukkan kesatuan mereka terhadap bantahan tersebut.

Singapura Terkesan

Pada masa yang sama peniaga-peniaga di Sibu, Sarikei dan Binatang sepakat untuk tidak mengimport barang sehingga 10 Januari 1955.  Terdapat kebimbangan dalam kalangan pengimport getah dan lada dari Singapura yang berharap agar eksport kedua-dua barangan tersebut tidak dihentikan.  Straits Steamship Company telah mengadakan rundingan dengan pekerja limbungan kapal untuk memunggah barang-barang dari Kapal Auby yang akan datang sekitar 9 atau 10 Januari 1955.  Pekerja-pekerja ini dikatakan tidak terlibat dalam pemogokan itu tetapi sesetengah mereka tidak dapat bekerja kerana penutupan kedai-kedai dalam hartal tersebut.

Ling Lee Hua iaitu Pengerusi Persatuan Pengimport dan Eksport Singapura Sarawak berkata bahawa pengimportan getah dan lada tidak memberi kesan besar kepada Singapura berbanding dengan mogok keatas pengeksport barang-barang.  Ini kerana menurut beliau pengimport Singapura hanya mengalami masalah kelewatan dalam penghantaran.

Ling Lee Hua menambah bahawa kadar yuran baharu diperkenalkan itu terlalu tinggi dan perlu dikurangkan.  Beliau menambah bahawa pihak yang paling terkesan adalah pergeksport lada yang mana baharu sahaja kerugian tahun lepas apabila mengalami kejatuhan harga lada hitam dari $300 kepada $130 per pikul.

Reaksi British

Bantahan daripada pihak peniaga ini mendapat reaksi balas daripada kerajaan British.  Pihak British terpaksa akur dengan bantahan ini dengan menangguhkan dahulu pelaksanaan kenaikan kadar bayaran yuran lesen peniagaan ini.

Pihak British telah membentuk sebuah jawatankuasa yang diketuai oleh Setiausaha Kewangan.  Jawatankuasa ini akan meneliti semula ordinan tersebut.  Tambahan daripada itu ia juga akan membuat cadangan untuk mengemaskini ordinan tersebut untuk membolehkan keadilan dalam pengagihan dan mengutip bayaran yuran lesen tersebut.

Jawatankuasa ini mengandungi kelima-lima residen di Sarawak.   Selain itu seorang pegawai Jabatan Perdagangan dan Kastam dan Ketua Akauntan.  Badan ini akan mengadakan rundingan dengan dewan perniagaan dan wakil-wakil pedagang bagi seluruh Sarawak.

Sehingga hujung Januari 1955, jawatankuasa ini telah berjumpa dengan 30 wakil daripada Jawatankuasa Bantahan.  Menurut jawatankuasa ini perjumpaan tersebut mendatangkan maklum balas yang baik.  Manakala Residen Bahagian Ketiga pula menerima beberapa petisyen daripada pekedai di Oya, Dalat dan Mukah tentang yuran tersebut.

Akhirnya pihak kerajaan bersetuju untuk mengurangkan bayaran yuran lesen perdagangan tersebut.  Tindakan kerajaan ini berjaya menyelesaikan masalah hartal yang dilancarkan oleh peniaga-peniaga  Sarawak.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Sekitar 200 penduduk meriahkan rumah terbuka Aidilfitri di Bukit Kinyau

SARIKEI: Sekitar 200 penduduk kampung di Bukit Kinyau menghadiri majlis ramah tamah Aidilfitri di Dewan Serbaguna Bukit Kinyau.

Hadir untuk beraya bersama penduduk ialah Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh dan isteri Datin Asiah Awai.

Majlis anjuran bersama Parti Pesaka Bumiputera Bersatu (PBB) Kuala Rajang Zon Sarikei dan Saberkas Cawangan Kuala Rajang turut dihadiri oleh  Ahli Parlimen Tanjong Manis, Ir. Yusuf Abd Wahab.

Len Talif pada majlis tersebut berkata, akan ada lagi pembangunan dilengkapi kemudahan asas disediakan di Bukit Kinyau untuk keselesaan penduduk.

“Antara kemudahan yang sudah sedia ada dan digunakan sekarang ini ialah dewan, masjid dan bekalan elektrik.

“Walaupun bekalan air dan akses jalan raya belum dilaksanakan, tapi kita memang tahu ia adalah kemudahan asas yang perlu kita sediakan,” katanya.

Beliau yang juga merupakan Ahli Dewan Undangan Negeri (ADUN) Kuala Rajang berkata demikian pada majlis ramah tamah Aidilfitri di Dewan Serbaguna Bukit Kinyau, petang semalam.

“Sejak lima tahun yang lepas, kita telah diuji dalam tiga aspek.

“Pertama, dari segi politik. Pada masa itu, Barisan Nasional (BN) kalah dalam Pilihan Raya umum (PRU) 2018.

“Pada masa itulah kita diuji bagaimana kita dapat melihat pemimpin-pemimpin yang benar-benar bertanggungjawab, ikhlas dan mempunyai hati nuraini yang dekat sekali dengan rakyat di Bukit Kinyau ini,” ujarnya.

Oleh itu, katanya, apa yang berlaku pada 2018 adalah ujian untuk melihat betapa pentingnya kesatuan di dalam sebuah kampung seperti ini.

“Saya berterima kasih kepada rakyat di Bukit Kinyau yang kini terus setia pada perjuangan Gabungan Parti Sarawak (GPS).

“Aspek kedua ialah cabaran dari segi kesihatan, wabak pandemik Covid-19.

“Bagaimana dalam keadaan terdesak, kita telah membantu rakyat yang tersepit akibat wabak ini. Alhamdulillah, berkat kerjasama kita semua, kita dapat bersemuka kembali bersama merayakan Aidilfitri,” katanya lagi.

Tambahnya, aspek ketiga ialah cabaran dari segi ekonomi.

“Tekanan pandemik Covid-19 mengakibatkan terjejasnya ekonomi seluruh dunia.

“Apa yang penting dalam cabaran seperti ini adalah kita di kawasan luar bandar melihat bagaimana kita dapat bekerjasama dengan kerajaan yang sedia ada.

“Kerajaan Sarawak telah memberi suntikan kewangan dalam ekonomi kita bagi membantu rakyat dan pada masa sama membangunkan infrastruktur-infrastruktur yang ada,” tambahnya.

Oleh EARL ANEK

See author's posts


16 anak yatim terima sumbangan Aidilfitri

ADENG IDRUS

LAWAS: Seramai 16 anak-anak yatim daripada Sekolah Agama(MIS) Lawas(SKAL) menerima sumbangan duit raya dan barangan berupa minuman serta biskut raya.

Sumbangan sebanyak RM7,800 diterima daripada Unit Kebajikan SKAL Tabung Anak Yatim dan Tabung Ihsan PKP.

Sejumlah RM7192.55 diterima daripada Tabung Infaq Ramadan PIBG SKAL dan RM300 daripada Koperasi SKAL.

Turut menyumbang ialah Lembaga Pengurusan SKAL Lawas dan sumbangan peribadi Pengerusi Lembaga Pengurusan SKAL Awang@Ibrahim bin Ahmad.

Semua sumbangan diserah kepada Guru besar SKAL Sabtu bin Damit yang kemudiannya diserahkan kepada waris dan waris pelajar yang hadir.

Tahun ini menyaksikan pertambahan sumbangan untuk Unit Kebajikan SKAL Tabung Anak Yatim daripada penderma tempatan dan daripada semenanjung.

Hadir sama ialah Guru besar SKAL Sabtu bin Damit, Pengerusi Lembaga SKAL Awang@Ibrahim bin Ahmad, Yang DiPertua PIBG SKAL, Ustaz Mohd Khairul Nizam bin Harun dan semua penolong kanan SKAL.

Majlis ringkas berlangsung di Dewan Makan SKAL setelah mendapat kelulusan Kementerian Kesihatan Malaysia Lawas.

See author's posts


Percubaan langsung ‘Fast Forward with U Mobile 5G’

KUALA LUMPUR: U Mobile melancarkan percubaan langsung “Fast Forward with U Mobile 5G” di Berjaya Times Square, membolehkan pelanggan merasai teknologi rangkaian 5G di pusat beli-belah itu.

Ketua Pegawai Eksekutif Wong Heang Tuck berkata walaupun 5G belum dilaksanakan secara komersial, SIM U Mobile semuanya sedia 5G, membolehkan pelanggan merasai teknologi tersebut mulai semalam.

“U Mobile adalah mengenai merealisasikan potensi pelanggan kami yang tidak terhad. Kami sentiasa membuat pembaharuan dan menjalankan pelbagai ujian untuk mencari cara baharu untuk meningkatkan pengalaman pelanggan kami.

“Fast Forward with U Mobile 5G merupakan antara inisiatif untuk kami ke arah masa depan untuk memberi peluang kepada pelanggan kami mempunyai pengalaman dunia sebenar,” katanya kepada pemberita pada pelancaran percubaan langsung itu di sini semalam.

Beliau berkata, percubaan itu turut memberi peluang kepada U Mobile untuk meraih pembelajaran utama bagi memastikan pelaksanaan yang lebih baik apabila 5G dilancarkan secara komersial di Malaysia.

“U Mobile telah mengembangkan dan meningkatkan rangkaian kami secara agresif dalam beberapa tahun ini dan setakat ini, kami mempunyai lebih 7,000 tapak 4G.

“Dari 2017 hingga 2020, kami telah melabur lebih RM5 bilion untuk meningkatkan bukan hanya rangkaian kami, tetapi pengalaman pelanggan kami secara keseluruhan,” katanya.

Sebagai permulaan, katanya pelanggan U Mobile akan dapat merasai rangkaian 5G menggunakan telefon pintar yang terpilih dan syarikat telekomunikasi terus bekerjasama dengan pengeluar telefon mudah alih supaya lebih banyak model dengan keupayaan 5G boleh didapati untuk pelanggan U Mobile tidak lama lagi.

Selain daripada percubaan langsung ini, Wong berkata, sejak 12 bulan lepas, syarikat telekomunikasi itu turut menjalankan beberapa kes penggunaan sebagai sebahagian daripada projek demonstrasi 5G secara vertikal seperti penjagaan kesihatan, permainan maya dan pelancongan maya.

Bagi penjagaan kesihatan, katanya U Mobile telah mengadakan demonstrasi rundingan jarak jauh melalui kerjasama dengan MEDCOM dan DoctorOnCall, selain syarikat telekomunikasi itu bekerjasama dengan HTC Vive untuk melakukan demonstrasi permainan maya dan pelancongan maya.

U Mobile turut menceburi kes penggunaan untuk sektor pembuatan dengan menguji penyelesaian untuk pengecaman wajah Smart AI dan pengesanan haba di Hotayi Electronic di Pulau Pinang. – Bernama

See author's posts


Buru penyerang England

SKUAD Kuching City FC kini dikhabarkan sedang memburu seorang lagi penyerang import asing dari England.

Baru-baru ini skuad kendalian Irfan Bakti Abu Salim itu telah berjaya mengikat seorang penyerang kebangsaan Liberia, Abu Kamara, 25, bagi memperkuatkan jentera serangan The City Boys dalam saingan Liga Premier musim ini.

Irfan mendedahkan pemain import baharu dari England terbabit dijangka akan berada di Kuching dalam masa terdekat.

“Selepas berjaya mengikat penyerang kebangsaan Liberia, Abu Kamara, kita kini masih lagi menunggu seorang lagi pemain berasal dari England dan beliau akan tiba ke Kuching dalam masa terdekat ini,” katanya.

Justeru, Irfan amat berharap kehadiran dua penyerang baharu dalam skuad ini ia akan dapat menambah sengat di bahagian serangan dalam mengharungi kempen Liga Premier 2022.

Dalam pada itu, Kuching City kini telah mengesahkan tiga pemain import mereka untuk musim ini iaitu Aylton Ferreira Ananias, Yuki Tanigawa dan Abu Kamara.

Kuching City dijangka akan melengkapkan senarai penuh pemain pada penghujung Februari ini, dalam tempoh masa yang diperuntukan oleh Malaysia Football League (MFL).

Anak didik Irfan telahpun memulakan latihan sejak Januari lalu, sebelum beraksi pada perlawanan persahabatan menentang Sabah FC di Kota Kinabalu baru-baru ini.

Kini persiapan latihan anak buah Irfan Bakti menjurus kepada tiga perlawanan persahabatan pra musim bagi menentang PJ City FC, Negeri Sembilan dan Selangor FC bermula 13 hingga 20 Februari ini.

Oleh ADI SAFARMAN

See author's posts


KUCHING: Sebanyak 62 sekolah daif telah siap dibaik pulih di Sarawak setakat ini.

Timbalan Menteri Pendidikan, Inovasi dan Pembangunan Bakat (Pengajian Tinggi dan Inovasi), Datuk Dr Annuar Rapa’ee berkata, semenjak 2019 sebanyak 247 sekolah daif telah dikenal pasti terlibat dalam pelbagai projek baik pulih sekolah oleh Kerajaan Sarawak dan Persekutuan.

“Daripada jumlah tersebut, 25 peratus bersamaan 62 sekolah telah siap dibina. Selebihnya iaitu 185 sekolah adalah dalam pelbagai peringkat perancangan dan pembinaan,” katanya.

Beliau berkata demikian bagi menjawab pertanyaan daripada ADUN Tupong, Fazzrudin Abdul Rahman dalam sesi pertanyaan bagi jawapan lisan pada persidangan DUN Sarawak, hari ini.

Ditanya selain daripada bantuan pembangunan dari segi fizikal, apakah bantuan lain disediakan oleh Kerajaan Sarawak bagi mempertingkatkan atau menambahkan lagi pembangunan pendidikan di Sarawak?

Kata Annuar, semenjak penubuhan Kementerian Pendidikan Negeri Sarawak pada 2017, pelbagai program telah dirancang untuk memperkasakan pendidikan Sarawak.

“Paling penting, pembangunan profesional yang berterusan untuk para pendidik. Antaranya ialah memperkasakan kepimpinan dan pengurusan di sekolah selaras dengan standard kualiti pendidikan Malaysia gelombang kedua. Ini penting untuk kemajuan pendidikan di Sarawak,” katanya.

Katanya lagi, untuk menambah baik penguasaan Bahasa Inggeris (BI) sebagai satu bahasa rasmi kedua di Sarawak, Kementeian Pendidikan Negeri Sarawak telah mengadakan pelbagai program seperti ‘Simposium Pendidikan Bahasa Inggeris Sarawak,’ khas untuk guru-guru BI bagi memantapkan penguasaan mereka dalam pengajaran dan pembelajaran.

“Dalam pada itu, untuk menambahkan opsyen guru yang kurang di Sarawak, mereka diberi kursus khas untuk menambahkan opsyen khusus dalam matapelajaran matematik, sains dan Inggeris. Untuk BI dalam matapelajaran sains dan matematik, Kementerian Pendidikan Malaysia (KPM) mengadakan kursus khas untuk guru-guru ini menjalankan program dwi bahasa,” katanya.

Selain itu, turut diadakan kursus untuk guru-guru yang mengajar subjek sejarah iaitu subjek yang penting untuk tingkatan empat dan lima supaya mereka (pelajar) mendapat sijil penuh, Sijil Pelajaran Malaysia (SPM).

“Dalam memperkasakan pengajaran dan pembelajaran, Kerajaan Negeri telah berbelanja berjuta ringgit untuk memberi bahan tambahan kepada guru khususnya dalam matematik dan sains iaitu buku panduan guru dan pelajar serta bahasa geografi kebangsaan kepada seluruh sekolah di Sarawak.

“Selain itu juga, membekalkan komputer Raspberry Pi kepada seluruh sekolah rendah di Sarawak, di samping bantuan kewangan kepada pelajar-pelajar kurang berkemampuan yang diteruskan melalui Yayasan Sarawak,” katanya.

Oleh NUR AIN OTSMAN

See author's posts


Penurunan vaksinasi: Kanak-kanak terdedah penyakit

TERDEDAH… Sekitar 2.5 juta kanak-kanak di Amerika Latin dan Caribbean tidak diberi vaksin terhadap difteria, tetanus dan batuk kokol.• Foto AFP

PANAMA CITY: Satu daripada empat kanak-kanak di Amerika Latin dan Caribbean tidak mempunyai perlindungan vaksin terhadap tiga penyakit yang boleh membawa maut, kata laporan Pertubuhan Bangsa-Bangsa Bersatu PBB pada Isnin lalu sekali gus memberi amaran tentang kadar vaksinasi yang menjunam.

Walaupun 90 peratus kanak-kanak di rantau ini pada 2015 telah menerima vaksin untuk difteria, tetanus dan batuk kokol (DTP3), menjelang 2020 liputan menurun kepada tiga per empat, menurut Dana Kanak-kanak PBB (UNICEF) dan Pertubuhan Kesihatan Pan American (PAHO), pejabat serantau Pertubuhan Kesihatan Dunia (WHO).

Ini bermakna kira-kira 2.5 juta kanak-kanak tidak dilindungi sepenuhnya dan 1.5 juta daripada mereka tidak mendapat walaupun satu dos dalam rejimen tiga suntikan.

Di peringkat global, menurut WHO, 17.1 juta bayi tidak menerima dos awal vaksin DTP3 pada 2020 dan 5.6 juta lagi hanya disuntik sebahagiannya.

Wabak penyakit yang boleh dicegah sudah berlaku di Amerika Latin dan Caribbean, kata agensi itu.

Pada 2013, hanya lima orang di rantau ini dijangkiti difteria iaitu penyakit bakteria yang boleh menyebabkan kesukaran bernafas, kegagalan jantung dan berpotensi menyebabkan kematian. Lima tahun kemudian, bilangannya hampir 900.

Terdapat juga peningkatan kes campak, satu lagi penyakit yang boleh dicegah dengan vaksinasi daripada hampir 500 kes pada 2013 kepada lebih 23,000 pada 2019, kata kenyataan itu.

“Penurunan kadar vaksinasi di rantau ini membimbangkan,” kata Pengarah Wilayah UNICEF, Jean Gough sambil memberitahu alasannya berlipat kali ganda.

“Konteks di rantau ini telah berubah dalam tempoh lima tahun kebelakangan ini.

“Kerajaan menumpukan perhatian mereka kepada isu kesihatan awam lain yang muncul seperti Zika, Chikungunya dan baru-baru ini Covid-19.

“Kewujudan populasi migran yang sukar dikesan dan tidak selalu mendapat akses kepada perkhidmatan kesihatan biasa, selain penduduk yang tinggal di kawasan terpencil atau sukar untuk dikunjungi, juga menghalang proses vaksinasi,” kata Pakar Neonatal UNICEF Ralph Midy.

Trend menurun bermula sebelum wabak Covid-19 yang memburukkan lagi keadaan dengan mengganggu perkhidmatan penjagaan kesihatan primer dan menyebabkan sesetengah orang mengelak daripada klinik dan hospital kerana takut terhadap virus.

“Apabila negara pulih daripada wabak itu, tindakan segera diperlukan untuk mencegah kadar perlindungan (vaksin) daripada terus menurun, kerana kemunculan semula wabak penyakit menimbulkan risiko serius kepada semua masyarakat,” kata Gough. -AFP

See author's posts


Pertimbang aksi di Turki

SKUAD Bawah 18 Tahun (B-18) negara sedang mempertimbangkan jemputan untuk menyertai Kejohanan Empat Negara di Antalya, Turki, menjelang pusingan akhir Kejuaraan B-19 Konfederasi Bola Sepak Asia (AFC) 2020 di Uzbekistan, Oktober depan.

Pengurus pasukan Datuk Kamarul Ariffin Mohd Shahar berkata, sebarang keputusan masih belum dibuat, memandangkan pihaknya sedang meniliti potensi beberapa negara lain, sebagai destinasi terakhir untuk melakukan persiapan sebelum berlepas ke Tashkent.

Menurut beliau, keputusan sama ada skuad kendalian Brad Maloney itu boleh melakukan persiapan di luar negara, juga tertakluk kepada nasihat Majlis Keselamatan Negara (MKN) berikutan dasar kerajaan ketika ini tidak membenarkan rakyat Malaysia ke luar negara, kecuali atas sebab-sebab tertentu.

“Kami belum dapat mengesahkan untuk menyertai kejohanan jemputan di Turki dari 2 hingga 9 Oktober ini, kerana perkara itu masih dalam perbincangan. Kami juga sedang menunggu maklum balas daripada MKN sama ada dibenar untuk ke luar negara atau tidak.

“Semua kini bergantung kepada prosedur operasi standard (SOP) daripada MKN. Jadi perancangan masih lagi berjalan dan soal lokasi belum boleh dimuktamadkan,” katanya.

Mengulas lanjut Kamarul Arffin berkata, barisan pemain dijangka dikumpulkan pada penghujung bulan ini, untuk menyertai kem latihan secara kuarantin yang menggunakan pendekatan sama seperti program Road To Tokyo (RTT), kelolaan Majlis Sukan Negara (MSN).

Pusingan akhir Kejuaraan B-19 AFC 2020 yang dijadual berlangsung dari 14 hingga 31 Oktober depan, menyaksikan Malaysia diundi dalam Kumpulan D bersama bekas juara, Qatar, selain negara yang sedang meningkat, Tajikistan dan Yaman.

Sementara itu, Kamarul Ariffin mengesahkan pemain tengah berusia 18 tahun yang berpangkalan di Amerika Syarikat Wan Kuzri Wan Kamal, akan menyertai kem latihan skuad B-18 kebangsaan tidak lama lagi.

“Pasti, kami sedang menunggu dan dalam proses terakhir untuk membawa pulang beliau, yang amat bersedia untuk mewakili Malaysia,” jelasnya.

Kehadiran Wan Kuzri, adik kepada bintang muda Wan Kuzain yang beraksi bersama kelab Liga Bola Sepak Utama (Major League Soccer) Sporting Kansas City, mampu memberi kelebihan kepada misi skuad B-18 negara yang menyasarkan beraksi pada Piala Dunia B-20 2021 di Indonesia.-Bernama

See author's posts


Lori tangki minyak diesel terbakar lepas rempuh treler

BINTULU: Sebuah lori tangki minyak diesel terbakar selepas kejadian merempuh bahagian belakang lori treler dalam satu kejadian di Jalan Pesisir Bintulu-Samalaju di sini, pagi tadi.

Ketua Jabatan Bomba dan Penyelamat Malaysia (JBPM) Zon 5 Bintulu,Wan Kamarudin Wan Ahmad berkata, pihaknya menerima panggilan kecemasan berhubung insiden itu sekitar 9.10 pagi.

“Setibanya pasukan bomba di tempat kejadian, didapati kebakaran melibatkan lori tangki dengan muatan minyak diesel yang dipercayai telah merempuh sebuah lori treler.

“Peratusan kebakaran dalam kejadian adalah 40 peratus,” kata beliau dalam satu kenyataan.

Tambahnya, pasukan kemudian melaksanakan operasi pemadaman menggunakan air dari tangki jentera sehingga api berjaya dipadamkan sepenuhnya.

Ujar beliau lagi, bomba juga melakukan pemantauan susulan bagi memastikan lokasi kejadian benar-benar selamat.

Pada masa sama, tiada kemalangan jiwa atau kecederaan dilaporkan dalam insiden tersebut dan punca sebenar kejadian setakat ini masih dalam siasatan.

Oleh Carolyne Utih

See author's posts


KPDN lulus tambahan 1.09 juta liter minyak petrol, diesel sempena Aidiladha

MUAR: Kementerian Perdagangan Dalam Negeri dan Kos Sara Hidup (KPDN) telah meluluskan sebanyak 1.09 juta liter minyak petrol dan diesel sebagai kuota tambahan bagi menampung keperluan pengguna pada Aidiladha tahun ini.

Menterinya Datuk Seri Salahuddin Ayub berkata, kouta berkenaan melibatkan 311,000 liter petrol RON95 dan 783,000 liter diesel bagi keperluan di lokasi-lokasi tumpuan di seluruh negara.

Beliau berkata pihaknya mengambil maklum berikutan cuti Aidiladha sehingga Ahad, berkemungkinan berlaku peningkatan penggunaan bahan api susulan penambahan kenderaan luar biasa di jalan raya untuk pulang ke kampung dan bercuti.

“Berikutan itu, KPDN meluluskan kuota pukal sempadan bagi bulan ini untuk diagihkan kepada tiga syarikat petrol utama iaitu Petronas (529,000 liter petrol dan diesel), Petron (320,000 liter petrol dan diesel) dan Chevron (245,000 liter petrol dan diesel).

“Penambahan kouta ini menunjukkan prihatinnya KPDN terhadap isu bekalan petrol pada musim perayaan agar tidak berlaku gangguan yang sekali gus meresahkan pengguna,” katanya pada sidang media selepas Majlis Korban dan Akikah Rahmah di pasar raya Econsave di sini, hari ini.

Ahli Parlimen Pulai itu berkata, KPDN juga akan memastikan bekalan petrol dan diesel sampai ke setiap stesen minyak sama ada di bandar, luar bandar atau kawasan pedalaman.

“Pengguna jangan risau, bekalan petrol RON95 dan diesel tahun ini dijangka mencukupi kerana kita sudah membuat persiapan awal dengan meluluskan kuota tambahan,” katanya.

Sementara itu, ketika diminta mengulas berkenaan kekurangan bekalan ikan sejak sebulan lepas, beliau berkata keadaan akan kembali pulih dan harga stabil sepanjang tempoh Aidiladha.

“Pengurangan bekalan dan kenaikan harga ikan sebelum ini hanya bersifat sementara, dan sewaktu saya berada di Kelantan dan Terengganu, nelayan beritahu ketika itu laut berangin dan kadang kala berlaku ribut.

“Ia dijangka akan kembali pulih dalam masa seminggu dua ini…dengan jumlah bekalan mencukupi serta harga kembali stabil,” katanya. – Bernama

See author's posts


Isu GRS belum berdaftar bukan masalah

KUANTAN: Isu Gabungan Rakyat Sabah (GRS) bukan gabungan politik yang berdaftar tidak menjadi masalah kepada kemenangan mereka pada Pilihan Raya Negeri (PRN) Sabah semalam, kata Datuk Saifuddin Abdullah.

Menurut Menteri Komunikasi dan Multimedia itu, ini kerana semua calon GRS yang bertanding pada PRN tersebut menggunakan simbol parti yang berdaftar iaitu Perikatan Nasional (PN), Barisan Nasional (BN) dan Parti Bersatu Sabah.

“Situasi ini sama seperti semasa Pakatan Harapan (PH) menang Pilihan Raya Umum ke-14 (PRU14) kerana semasa itu, PH ialah nama gabungan dan mereka belum didaftarkan tetapi semua calon mereka bertanding menggunakan simbol parti berdaftar iaitu Parti Keadilan Rakyat (PKR).

“Jadi tiada beza di antara kedudukan GRS dan PH. Calon yang bertanding bagi PH menggunakan simbol PKR dan calon GRS juga menggunakan simbol parti berdaftar. Ini adalah strategi dalam pilihan raya,” katanya kepada pemberita selepas menghadiri Program Mengacau Bubur Asyura di Masjid Jamek Beserah di sini, semalam.

Saifuddin yang juga Ahli Parlimen Indera Mahkota berkata demikian bagi mengulas dakwaan sesetengah pihak bahawa tiada parti yang mendapat kemenangan mutlak pada PRN Sabah semalam, walaupun GRS memperoleh majoriti mudah dengan memenangi 38 daripada 73 kerusi kerana gabungan itu didakwa tidak diiktiraf oleh Suruhanjaya Pilihan Raya (SPR) sebagai gabungan berdaftar.

Keputusan PRN itu menyaksikan SPR mengesahkan GRS memperoleh 38 kerusi manakala Warisan Plus mendapat 29 kerusi, PKR (2) dan UPKO (1) serta Bebas (3).

Saifuddin juga yakin GRS dapat menyelesaikan soal pelantikan ketua menteri dalam kalangan mereka.

“Ketua Menteri dilantik daripada kalangan ADUN (ahli Dewan Undangan Negeri) yang mendapat sokongan majoriti dan terserah kepada mereka untuk memilih, namun lazimnya akan ada rundingan. Sebab itu, semasa PH dahulu, Tun Dr Mahathir Mohamad diangkat sebagai Perdana Menteri walaupun Parti Pribumi Bersatu Malaysia bukan parti terbesar (yang “Semasa itu, apabila dikumpulkan semua di bawah PH, mereka memang secara konsensus mahukan Dr Mahathir.

Saya yakin mereka (GRS) dapat menyelesaikan soal pelantikan ketua menteri dengan kebijaksanaan mereka sesama sendiri sebagai rakyat Saifuddin yang bersyukur dengan kemenangan GRS juga berkata PRN Sabah merupakan petunjuk baik kepada Perikatan Nasional (PN) mengambil kira ia parti yang baru didaftarkan dan pertama kali bertanding pada pilihanraya. – Bernama

See author's posts


Singapura catat 60 kes baharu

SINGAPURA: Singapura mengesahkan terdapat 60 kes baharu Covid-19 dalam tempoh 24 jam lepas.

“Berdasarkan siasatan kami setakat ini, ada tiga kes dalam komuniti, satu daripadanya rakyat Singapura dan dua lagi pemegang pas kerja,” kata Kementerian Kesihatan (MOH) republik itu dalam data ringkas yang dikeluarkan di sini semalam.

Kementerian itu berkata 10 kes import diserahkan notis duduk di rumah (SHN) sebaik tiba di Singapura.

Kes terbaharu ini menjadikan jumlah kumulatif mereka dijangkiti di republik itu kepada 56,495.

Dalam data lengkap yang dikeluarkan lewat semalam, Singapura mengklasifikasikan 861 kes yang dilaporkan sebagai kes import, 2,219 kes komuniti dan 53,355 kes penghuni asrama.

Sejumlah 54,816 pesakit sudah pulih sepenuhnya daripada jangkitan dan didiscaj daripada hospital atau pusat penjagaan komuniti.

Sementara itu, 78 kes disahkan masih lagi di hospital tetapi tiada yang dimasukkan ke dalam unit rawatan rapi.

Sejumlah 1,514 pesakit yang bergejala ringan atau dari segi klinikal sihat tetapi masih positif dalam saringan Covid-19 telah diasingkan dan dijaga di pusat jagaan komuniti.

Setakat ini, 27 orang meninggal dunia kerana komplikasi Covid-19 di republik itu.Tiada kluster baharu dikenal pasti semalam.

Dalam satu kenyataan berasingan hari ini, kementerian itu berkata mereka yang memasuki Singapura dan mempunyai sejarah perjalanan, termasuk transit di Korea Selatan dalam tempoh 14 hari lepas perlu melengkapkan arahan SHN selama 14 hari di pusat SHN yang ditetapkan dan bukannya di kediaman sendiri.

“Ia berkuat kuasa dari 29 Ogos 2020 pukul 0000,” katanya.Mereka juga perlu menjalani saringan Covid-19 sebelum berakhir arahan SHN mereka kerana ini merupakan peraturan semasa, katanya.

Menurut kementerian itu, terdapat laporan kluster perhimpunan di tempat ibadat merebak ke tempat kerja.

“Pihak berkuasa di Korea Selatan memberi amaran kemungkinan penularan wabak itu di seluruh negara. Di seluruh Korea Selatan, langkah penjarakan sosial yang lebih ketat dikenakan,” katanya.”-Bernama

See author's posts


“Situasi persekitaran terlalu bahaya”

SETIAUSAHA Kehormat KDFA, Iswandy Ali Hassan memberitahu, keputusan tersebut disebabkan tidak mahu mendepani risiko ekoran kebimbangan penularan virus Covid-19 yang melanda negara dan dunia ketika ini.

“Situasi persekitaran terlalu bahaya ketika ini ekoran penularan virus Covid-19 yang menimbulkan kebimbangan semua pihak.

“Oleh yang demikian, kita terpaksa mengambil keputusan untuk membatalkan semua kejohanan sepanjang tahun ini (2020),” ujar Iswandy ketika mengulas mengenai perkara itu.

Seperti mana biasa, KDFA yang sering tampil dengan pengelolaan Liga Kuching, Piala Abang Johari, Liga Belia Bawah 19 Tahun dan beberapa kejohanan lain.

Menurut Iswandy, keputusan membatalkan semua penganjuran kejohanan sepanjang musim ini disebabkan anjakan tarikh baharu Liga Malaysia 2020 diumumkan pihak Liga Bola sepak Malaysia (MFL).

Lantaran tegasnya, untuk mengelak pertembungan masa dan tarikh yang dilihat agak terhad selain musibah penularan virus Covid-19 yang bagaikan tiada penghujungnya setakat ini.

Langkah berbuat demikian kata Iswandy, dilihat amat kearah sama-sama memutuskan rantaian penularan wabak berbahaya itu.

See author's posts


Kebakaran musnahkan kawasan paya terbesar di Brazil

BOGOTA: Kebakaran yang berlaku di tanah paya di tengah Brazil, menyebabkan banyak kemusnahan di kawasan yang dianggap sebagai syurga biodiversiti itu, lapor Agensi Anadolu.

Hampir 12 peratus tanah paya tropika terbesar di dunia itu musnah, sekali gus mengganggu ekosistem di kawasan berkenaan.

Menurut pihak berkuasa kebakaran dikatakan berpunca akibat aktiviti pembersihan kawasan tanah oleh penternak dan petani, keadaan diburukkan lagi dengan kemarau, yang disifatkan terburuk pernah melanda dalam tempoh 47 tahun.

Hutan meliputi wilayah Bolivia dan Paraguay itu merupakan kawasan untuk kira-kira 1,200 haiwan vertebrata, termasuk 36 spesies yang semakin terancam. Wilayah ini juga dihuni burung langka dan populasi jaguar, paling padat di dunia.

Menurut saintis anggaran kerugian sukar dipastikan. Institut Penyelidikan Angkasa Kebangsaan melaporkan dari Januari hingga September, 14,764 kebakaran berlaku di kawasan flora dan fauna di Brazil, peningkatan 214 peratus dari tempoh sama pada 2019.

Aktiviti penebangan hutan memburukkan lagi keadaan dan aktivis alam sekitar menyalahkan Presiden Jair Bolsonaro kerana menggalakkan campur tangan di kawasan pemuliharaan itu. – AFP

See author's posts


BANJIR PAKISTAN 90 maut, 200 keluarga dipindahkan

KARACHI: Helikopter penyelamat dihantar di bandar pelabuhan selatan Karachi, Pakistan bagi memindahkan lebih 200 keluarga akibat hujan lebat yang membanjiri bandar itu.

Menurut pihak berkuasa, langkah itu terpaksa dilakukan memandangkan hujan lebat yang membanjiri bandar itu mula menjejaskan kehidupan mereka dan merosakkan harta benda.

Bagaimanapun, pasukan penyelamat tidak boleh menggunakan bot penyelamat untuk memindahkan penduduk memandangkan arus deras.Justeru, kaedah memindahkan mangsa menggunakan helikopter adalah langkah paling selamat selepas hujan mula reda.

Setakat ini, 90 dilaporkan maut akibat banjir yang melanda negara itu sejak Ahad.

Hujan lebat dijangka akan berterusan minggu ini di Karachi.-AFP

See author's posts


Pendekatan serampang dua mata perkukuh pasaran eksport minyak sawit

ALOR GAJAH: Kerajaan akan mengambil pendekatan serampang dua mata dalam memperkukuh pasaran eksport minyak sawit di rantau Asia selain menangani isu sentimen kempen anti minyak sawit oleh Kesatuan Eropah (EU).

Menteri Perusahaan Perladangan dan Komoditi, Datuk Zuraida Kamaruddin berkata, langkah itu antaranya untuk memperkuatkan imej dan meningkatkan kualiti minyak sawit negara.

“Kita tahu kempen sentimen itu adalah isu lama untuk menjatuhkan produk sawit. Bagi menanganinya, fokus kita adalah meneroka pasaran baharu dan lebih besar untuk memastikan Malaysia mampu menjadi peneraju negara pengeksport di Asia,” katanya kepada pemberita selepas menyampaikan bantuan pasca banjir di Kampung Pengkalan di sini, semalam.

Katanya, antara negara yang menjadi tumpuan ialah Asia Tengah dan Selatan seperti India, Pakistan, Bangladesh dan Afghanistan kerana negara-negara itu merupakan pengimport utama sawit negara.

“Fokus kita kini ialah negara Timur Tengah dan Asia Selatan yang mengimport dan mencatatkan permintaan yang tinggi kerana mereka tahu produk sawit keluaran negara berkualiti tinggi dan sihat untuk digunakan.

“Faktor permintaan tinggi ini dipengaruhi oleh cara hidup di negara tersebut yang berteraskan minyak masak dalam makanan,” katanya.

Katanya, kementerian turut menyasarkan peningkatan sebanyak 30 peratus untuk eksport sawit pada tahun ini dan yakin sasaran itu dapat dicapai berdasarkan peningkatan pada tahun lepas walaupun berdepan dengan situasi pandemik yang melanda dunia.

Nilai eksport minyak sawit dan derivatif hiliran Malaysia melonjak 40 peratus kepada RM91.4 bilion bagi tempoh Jan hingga Nov 2021 berbanding RM65.3 bilion bagi tempoh sama pada 2020.- Bernama

See author's posts


Harga minyak,emas melonjak

HONG KONG: Pasaran ekuiti menjunam semalam, manakala harga minyak melambung ke paras tertinggi dalam masa 14 tahun dan simpanan selamat emas pula melepasi harga AS$2,000 (RM8,359) satu auns atau RM267.50 untuk satu gram selepas pelabur semakin bimbang  mengenai impak perang Ukraine  terhadap ekonomi dunia.

Harga minyak melonjak hampir 18 peratus kepada AS$139.13 setong untuk seketika iaitu paras yang tidak pernah dilihat sejak pertengahan 2008. Perkembangan itu berlaku selepas Setiausaha Negara Amerika Syarikat (AS), Antony Blinken mengumumkan bahawa White House dan sekutu-sekutunya menimbang untuk mengharamkan import dari Rusia.

Berikutan Rusia adalah pengeluar minyak ketiga terbesar dunia, langkah sedemikian dijangka akan memburukkan lagi krisis bekalan ketika permintaan semakin meningkat. Harga komoditi lain yang dikeluarkan oleh Rusia dan Ukraine seperti gandum dan logam juga melambung tinggi.

Eksekutif firma dagangan komoditi Vitol, Mike Muller memberi amaran bahawa keadaan dijangka semakin buruk.

“Lebih banyak kejutan akan berlaku,” katanya kepada siaran podcast terbitan firma perunding berpangkalan di Dubai, Gulf Intelligence

Kerajaan-kerajaan di dunia sehingga kini mengecualikan minyak Rusia daripada sekatan ke atas Moscow kerana bimbang impak harga akan menjejaskan pengguna.

Lonjakan harga minyak mentah menyebabkan bank-bank pusat ‘sakit kepala’ ketika agensi berkenaan mula mengetatkan polisi kewangan semasa era pandemik bagi menangani inflasi yang kini tertinggi di AS dalam tempoh 40 tahun.

Dana Kewangan Antarabangsa (IMF) pula memberi amaran pada hujung minggu lalu bahawa perang dan sekatan ke atas Rusia akan memberikan ‘kesan amat buruk’ kepada ekonomi dunia.

“Kebimbangan pertumbuhan ekonomi global  menjadi terencat ibarat filem seram kepada bank-bank pusat,” pegawai Bank Nasional Australia, Tapas Strickland.

Kebimbangan mengenai impak ke atas ekonomi global menggemparkan pasaran dengan banyak bursa di Eropah dan Asia mencatat trend penurunan. – AFP

See author's posts


Guna saluran sah serah sumbangan

ADENG IDRUS

LAWAS: Semua Persatuan
atau Badan Bukan Kerajaan(NGO) mahupun individu yang ingin memberi sumbangan
semasa arahan Perintah Kawalan Pergerakan (PKP) perlu melalui Jabatan Kebajikan
Masyarakat(JKM) sebagai saluran sah.

Residen Bahagian Limbang,
Ir Ahmad Denney Ahmad Fauzi turut kesal dan akan mengambil tindakan serius
terhadap mana-mana pihak yang didapati mengutip derma dalam bentuk kewangan
tanpa sebarang kelulusan pihak berkuasa.

Beliau yang menghadiri
mesyuarat Jawatan kuasa Pengurusan Bencana Daerah Lawas juga memberi ingatan
keras agar NGO yang ingin menderma untuk akur kepada arahan yang ditetapkan
kerajaan.

Peraturan dan arahan
kerajaan adalah bagi memastikan semua sumbangan dapat diselaras dan cara agihan
dilakukan mengikut Prosedur Operasi Standard (SOP) yang bertujuan memutuskan
rantaian Covid-19.

Setakat ini, belum ada
mana-mana individu atau NGO di Bahagian Limbang yang tampil memohon permit
untuk mengutip derma bagi tujuan memberi bantuan kepada rakyat semasa arahan
PKP.

Oleh itu, Ahmad
menasihatkan agar mana-mana pihak yang mengutip derma daripada rakyat secara
langsung, melalui laman sosial atau sebagainya untuk menghentikan perbuatan
tidak bertanggingjawab mereka itu.

Turut hadir, Menteri
Muda Pertanian Tanah Adat dan Pembangunan Wilayah, Datuk Dr. Abdul Rahman
Ismail, Pegawai Daerah Lawas dan ketua-ketua jabatan agensi barisan hadapan
Covid-19 Daerah Lawas.

Ahmad kemudiaannya mengiringi Abdul Rahman ke Majlis Daerah Lawas bagi menyaksikan penyerahan 1,000 unit topeng muka sumbangan Syarikat DIY Cawangan Lawas untuk diagih kepada petugas barisan hadapan Covid-19 di Daerah Lawas.

See author's posts


Isu kelahiran wajar diberikan perhatian

KUCHING: Kadar kelahiran di Sarawak perlu diberikan perhatian bagi mengatasi masalah masyarakat yang semakin menua (ageing society) di negeri ini.

Timbalan Premier Sarawak, Dato Sri Dr Sim Kui Hian berkata, masalah ini berlaku kepada setiap negara yang membangun.

Katanya, kadar kematian tahunan di Sarawak adalah 14,000 dan kadar kelahiran di Sarawak pula adalah 20,000, ini menjadikan penambahan penduduk tahunan di Sarawak hanya 6,000 orang.

“Perkara ini akan beri cabaran kepada Sarawak kerana menjelang 2027, komuniti kita akan menjadi tua.

“Apabila menuju ke komuniti menua, ia akan memberi kesan terhadap warga tua khususnya dari segi penjagaan kesihatan, kewangan dan sebagainya kerana tiada waris yang menjaga.

“Jadi, bagaimana warga tua hendak membuat bayaran bagi penjagaan kesihatan. Sukar untuk bergantung dengan bantuan kerajaan dan gaji pesaraan sahaja.

“Oleh itu, siapa yang akan menjaga kita apabila sudah tua. Kurang kelahiran, sedangkan kita semakin tua. Siapa yang akan jaga kita?,” katanya.

Beliau berkata demikian ketika sidang media selepas merasmikan Persidangan Hari Bidan Antarabangsa 2023 yang diadakan di Hotel dan Pusat Konvensyen Raia di sini, hari ini.

Beliau yang juga Menteri Kesihatan Awam, Perumahan dan Kerajaan Tempatan Sarawak menyatakan bahawa faktor penurunan kadar kelahiran ini juga disebabkan oleh masyarakat yang bimbang akan peluang pekerjaan, perumahan dan kos pendidikan.

Katanya, oleh sebab itulah Kerajaan Sarawak kini menyediakan pendidikan percuma di universiti milik Kerajaan Sarawak.

“Untuk masalah perumahan pula Kerajaan Sarawak turut menyediakan banyak perumahan mampu milik di sini, kerana banyak perpindahan dari pedalaman ke bandar,” katanya.

Oleh Shahrul Qaizat

See author's posts


Kebakaran di California Utara ragut empat nyawa

SAN FRANCISCO: Kebakaran di California Utara meragut empat lagi nyawa selain memaksa penduduk berpindah, lapor agensi berita Xinhua memetik Jabatan Perhutanan dan Pencegahan Kebakaran California (Cal Fire) pada Rabu.

Mangsa yang maut itu dilaporkan di daerah Shasta yang turut menyebabkan hampir 52,000 ekar tanah musnah, kata Cal Fire pada Rabu pagi.

Sementara, kebakaran di daerah Sonoma dan Napa pula memusnahkan sekitar 2,000 ekar tanah.

Api yang marak dan asap tebal memaksa penduduk berhampiran lokasi kebakaran dipindahkan.

Lima orang ditahan kerana berada di zon larangan, kata Syerif daerah Sonoma Mark Essick.Sebanyak 115 bangunan musnah termasuk 80 rumah dan sejumlah besar kilang anggur.

Turut diancam kawasan di Santa Rosa, yang pernah mengalami kemusnahan teruk akibat kebakaran pada 2017. Kebakaran dijangka bertambah buruk memandangkan tiupan angin dan suhu panas pada Khamis.

Perkhidmatan Cuaca Nasional turut mengeluarkan amaran bahaya tahap merah di kawasan pergunungan di Teluk Utara, mulai Khamis petang.– Bernama

See author's posts